c: text/html

text:
रेलवे केँ कायाकल्पक हिस्सा केँ तौर पर प्रस्तावित पूर्ण वातानुकूलित ट्रेन म' एसी 3, एसी 2 आओर एसी 1 क्लास के अलावा थ्री टायर इकोनॉमी एसी कोच होएत। एहि नवा कोच म' स्वचालित दरवाजा होएत। रेलवे केँ इरादा किछु चयनित मार्ग पर पूर्ण वातानुकूलित ट्रेन चलेबाक अछि ताकि बेसी सँ बेसी यात्री सभकेँ एसी केर सुविधा भेट सके। रेलवे केँ उद्देश्य ट्रेन आओर स्टेशन सभमें वर्तमान सुविधा म' बदलाव आनैत बढ़ेबाक अछि।
रेल मंत्रालय के एक वरिष्ठ अधिकारी कहलनि कि आन एसी क्लास केँ तरह इकोनॉमी एसी म' ठंड बेसी नहि होएत किएकजे एहि म' तापमान 24 स' 25 डिग्री तय होएत। रेलवे केँ उद्देश्य यात्री सभकेँ सुविधा प्रदान करब अछि ताकि यात्री क' बाहरी गर्मी स' छुटकारा भेट सके। हालहि म' शुरू भेल हमसफर एक्सप्रेस यात्री सभक पसंदीदा ट्रेन बैन गेल अछि आओर ओहिमे सिर्फ थर्ड एसी कोच अछि।

robotstxt: allowed

filter: keep


text:
दरभंगा । आकाशवाणी दरभंगा केंद्र पहिल बेर मैथिली सुगम संगीत क प्रसारण 16 जनवरी कए तेसर सभा मे रात 7.45 बजे ‘नया साल नया अंदाजÓ कार्यक्रम क तहत करत। पहिल गीत रचना चर्चित गीतकार डॉ बुद्धिनाथ मिश्र क होएत, जेकरा स्वर देलथि अछि रामबाबू झा। एकर संगीत रचना पीएन झा क अछि। इ जानकारी आकाशवाणी केंद्र क कार्यक्रम प्रमुख डॉ प्रभात नारायण झा देलथि अछि। ओ कहलथि जे इ प्रायोगिक प्रसारण होएत। पूर्व एएसडी सौम्यकांति आचार्य जे सपना देखने छलाह ओ साकार भ रहल अछि। फरवरी माह स मैथिली सुगम संगीत क नियमित प्रसारण आरंभ करि देल जाइत। एकरा लेल दरभंगा, मधुबनी, सीतामढ़ी, शिवहर, समस्तीपुर, बेगूसराय, सहरसा, सुपौल आ मधेपुरा जिला क कलाकार क स्वर परीक्षा विगत अगस्त माह मे लेल गेल छल आ 29 अगस्त कए एकर परिणाम घोषित कैल गेल छल। उल्लेखनीय अछि जे आकाशवाणी दरभंगा केंद्र क पूर्व एएसडी श्री आचार्य मैथिली मे संगीत क एहि नव विधा क शुरुआत करबाक योजना बनौने छलाह।
मुख्य पृष्ठ समाचार मैथिली सुगम संगीत क पहिल प्रसारण 16 कए


text:
हमर ईमेल:- hellomithilaa@gmail.com
हर जिला मे महिला थाना
बिहार के हर जिला मे आब एकटा महिला थाना खोलल जाएत. एकरे संग आम थाना मे सेहो महिला अधिकारी नियुक्त करय के फैसला कएल गेल अछि. महिला के खिलाफ होए वाला उत्पीड़न... शोषण के मामला मे कमी लाबय लेल राज्य महिला आयोग के तरफ सं सरकार के पास एहि बारे मे एकटा प्रस्ताव आएल छल. सरकार ओहि प्रस्ताव के स्वीकार करि लेलक अछि.
आब महिला उत्पीड़न सं जुड़ल मामला के महिला अधिकारी देखतीह. महिला थाना मे सभ स्टॉफ महिला होतीह. अखन सिर्फ पटना मे महिला थाना अछि. ओना त राज्य के हर जिला मे महिला थाना खोलल जाएत मुदा सभ सं पहिने दरभंगा... मुजफ्फरपुर... भागलपुर आओर गया मे खोलल जाएत. सरकार के ई नीक कदम अछि. कई बेर त धाक... लिहाज के कारण... लाजे महिला सभ दरोगा... थानेदार के पास रिपोर्ट लिखाबय नहि जा पाबय छथीन्ह. आब महिला सभ थाना मे रहतीह त ओ अपन परेशानी... दुख खुलि कs बतिआ पएतीह.
Subscribe to: Post Comments (Atom)


text: खबर अछि जे पूर्णिया मे एकटा जूट पार्क बनाबय के तैयारी चलि रहल अछि. पार्क के लेल जमीन के व्यवस्था भs गेल अछि. बिहार सरकार के तरफ सं एकरा लेल 150 करोड़ रुपया के मंजूरी सेहो मिल चुकल अछि. सरकार के कोशिश जूट उद्योग के बढ़ावा देबय के अछि. एहि ठाम जूट के विकास... बढ़ावा देबय आओर रोजगार सं जोड़य के बारे मे जानकारी सेहो देल जाएत. जूट सं आओर कि सभ कएल जा सकैत अछि ओहि पर सेहो विचार कएल जा सकत. जूट आब फैशन के रूप मे सेहो मान्य भेल जा रहल अछि. पॉलीथीन पर प्रतिबंध के बाद जूट के दिन एक बेर फेर सं फिरय के उम्मीद बंधल अछि.


text:
महेन्द्र राजमार्ग
महेन्द्र राजमार्ग (अङ्ग्रेजी: Mahendra Highway) पूर्व पश्चिम राजमार्ग (अङ्ग्रेजी: East West Highway) के नाम सँ सेहो जानल जाइत अछि । ई राजमार्ग नेपालक तराईक भौगोलिक क्षेत्रके काटैत नेपालक पूर्वमे रहल मेचीनगर सँ पश्चिममे रहल भीमदत्त धरि जाइत अछि । ई देशक पूर्ण चौडा भू-भाग समेटैत अछि । ई नेपालक सभसँ लम्बा राजमार्ग छी जे भारतीय इन्जिनियर आ विभिन्न कामदारसभद्वारा निर्माण कएल गेल अछि ।[१] ई राजमार्ग एगार सय किलोमिटर सँ बेसी नमहर अछि ।
विषय सूचीसभ
इतिहास[सम्पादन करी]
चितवन उपत्यकाक नवलपरासी जिला खण्डमे रहल गैडाकोटमे राजा महेन्द्रद्वारा ई राजमार्गक वि.स. २०२२ सालमे उद्घाटन कएल गेल छल।
पृष्ठभूमि[सम्पादन करी]
हाल पूर्व सँ पश्चिममे रहल नेपालीके एकशुत्रमे बानहैक लेल ई राजमार्गक अतुलनीय योगदान रहल अछि । ई राजमार्गक विकास संगे देशमे व्यापार वाणिज्यमे अतुलनीय विकास भेल अछि आ राजमार्गक पूर्वसँ पश्चिमधरि विभिन्न द्रुत गतिके विभिन्न वाणिज्य केन्द्रसभक विकास सम्भव भेल अछि । तीव्र गतीमे विकास भऽ रहल प्रमुख नेपाली शहरसभ मेचीनगर, दमक, इटहरी, हेटौंडा, भरतपुर, बुटवल,महेन्द्रनगर, बिर्तामोड, लहान, वर्दिवास, चन्द्रनिगाहपुर, निजगढ,पथलैया, रत्ननगर, कावासोती, बर्दघाट, लमही, कोहलपुर, अतरिया लगायतक विकास याह राजमार्गमे भेल गतिविधीसँ बसाबैमे सम्भव भेल अछि । याह राजमार्गके आधार बनाए बिर्तामोड, इटहरी, लहान, बर्दिबास, हेटौंडा, भरतपुर, बुटवल, गोरूसिङगे, भालुवाङ, लमही, कोहलपुर तथा अतरियासँ प्रमुख उत्तर दक्षिण मार्गसभ गेल अछि ।
मुख्या नाकासभ[सम्पादन करी]
महेन्द्र राजमार्गक मुख्य नाकासभ निम्न अछि : [२]
- इटहरी – दक्षिणमे बिराटनगर आ उत्तरमे धरान आ धनकुटा
- बर्दिबास - बिपी राजमार्गक प्रारम्भिक विन्दु, काठमाडौं जाइक लेल अतिरिक्त मार्ग
- हेटौंडा – दक्षिणमे त्रिभुवन राजमार्ग अन्तर्गतक वीरगनञ्ज जोडैवला विन्दु आ उत्तरमे पृथ्वी राजमार्ग आ काठमाडौं जोडैवला विन्दु
- भारतपुर – पृथ्वी राजमार्गके मुगलिङ जोडैवला मिलनविन्दु
- बुटवल – सिद्दार्थ राजमार्गक मिलनविन्दु (दक्षिणमे सुनौली आ लुम्बिनी आ उत्तरमे तानसेन आ पोखरा)
वर्तमान अवस्था[सम्पादन करी]
भविष्यक योजना[सम्पादन करी]
नेपालक अन्य प्रमुख राजमार्गसभ[सम्पादन करी]
- त्रिभुवन राजपथ
- सिदार्थ राजमार्ग
- अरनिको राजमार्ग
- पृथ्वी राजमार्ग
- रत्न राजमार्ग
- बीपी राजमार्ग
- मेची राजमार्ग
- कोसी राजमार्ग
- कर्णाली राजमार्ग
- हुलाकी राजमार्ग
- मध्यपहाडी राजमार्ग
अन्य प्रमुख सडकमार्गसभ[सम्पादन करी]
- पोखरा बागलुङ सडक (भुपी शेरेचन राजमार्ग
- मुगलिङ नारायणगढ सडक
- काठमाण्डौ त्रिसुली सडक
- आबुखैरेनी गोरखा सडक
- त्रिभुवननगर लिवाङ सडक
- दाङ सल्यान सुर्खेत सडक
- स्याउले दिपायल सडक
- तानसेन तम्घास सडक
- गोरूसिङ्गे सन्धीखर्क सडक
- शिवपुरी राष्ट्रिय निकुन्ज चक्रमार्ग
- त्रिसुली सोमदाङ सडक
- कटारी वखलढुङ्ग सडक (सिद्धिचरण राजमार्ग)
- जयपृथ्वी राजमार्ग खोडपे बझाङ सडक
- सुर्खेत जाजरकोटसडक
- बेनी मुस्ताङ सडक
- कैनडाँडा चौर जाहरी सडक
- मुसीकोट सडक
- मनाङ सडक
- भालुवाङ प्युठान सडक
- पासाङल्हामु राजमार्ग
- भूपि शेरचन राजमार्ग
सन्दर्भ सामग्रीसभ[सम्पादन करी]
- ↑ "Highways in Nepal", Adarsha Nepal Adventure, अभिगमन तिथि २०१०-०५-१८।
- ↑ Woodhatch, Tom. Nepal handbook. Google books. https://books.google.com/books?id=E2MxdOkoyCQC&pg=PA450&lpg=PA450&dq=Mahendra+Highway&source=bl&ots=ssPTZPBdBV&sig=U9UoIaXxny1jUOlmofHJQYnQox0&hl=en&ei=n3P0S-2ABoytrAfY_KitDQ&sa=X&oi=book_result&ct=result&resnum=8&ved=0CDUQ6AEwBzgK#v=onepage&q=Mahendra%20Highway&f=false. अन्तिम पहुँच तिथि: 2010-05-18.


text:
८२ म सगर राति ३१ मइ २०१४ केँ मेँहथ गाममे हएत। ई विशुद्ध रूपसँ बाल कथा (विहनि आ लघु कथा) विशेषांक रहत। संयोजक- गजेन्द्र ठाकुर।
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- हिंदी फिल्मी गीतमे बहर ओ व्याकरण
- अपने एना अपने मूँह
- गजल सम्मान
- गजलक इस्कूल
- गजलकार
- गजलसँ संबंधित आडियो/वीडियो
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- छंद शास्त्र
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 24 March 2014
गजलक माध्यमसँ कथाक लोकप्रियता लेल कहल गेल ढेर रास बात -(राजीव रंजन मिश्र आ ओम प्रकाश झा द्वारा)
गजलक माध्यमसँ कथाक लोकप्रियता लेल कहल गेल ढेर रास बात -(राजीव रंजन मिश्र आ ओम प्रकाश झा द्वारा)-
८२ म सगर राति ३१ मइ २०१४ केँ मेँहथ गाममे हएत। ई विशुद्ध रूपसँ बाल कथा (विहनि आ लघु कथा) विशेषांक रहत। संयोजक- गजेन्द्र ठाकुर।
८२ म सगर राति ३१ मइ २०१४ केँ मेँहथ गाममे हएत। ई विशुद्ध रूपसँ बाल कथा (विहनि आ लघु कथा) विशेषांक रहत। संयोजक- गजेन्द्र ठाकुर।
गजल/आलेखक लेखक/प्रस्तुतकर्ता छथि: Gajendra at 3/24/2014 07:03:00 pm
खोजबीनक कूट-शब्द: गजलक माध्यमसँ कथाक लोकप्रियता, गजेन्द्र ठाकुर
Subscribe to: Post Comments (Atom)


text:
केंद्रीय स्वास्थ्य राज्य मंत्री अश्विनी चौबे कैल्हि रवि दिन पटना म' टीकाकरण के लेल मिशन इंद्रधनुष कार्यक्रम केर शुरुआत केलनि आओर एहि मौका पर ओ ई विवादित बयान देलनि। हुनकर एहि बयान के बाद बिहार म' विपक्षी दल सभक तीखा प्रतिक्रिया आयब रहल अछि। अश्विनी चौबे के एहि बयान पर कांग्रेस के वरिष्ठ नेता प्रेमचंद मिश्रा कहलनि कि अश्विनी चौबे मानसिक संतुलन हरा चुकल छथि, एहि लेल ओ बिहारी रहितो बिहारक लोग के अपमान केलनि। कांग्रेस नेता कहलनि कि अश्विनी चौबे अप्पन देल बयान लेल माफी माँगैथ नहि त' प्रधानमंत्री मोदी हुनका तुरंत बर्खास्त करैथ।
एम्हर, राजद सेहो पलटवार करैत अश्विनी चौबे केर बयान क' एंटी बिहारी बतौलनि। राजद के राष्ट्रीय उपाध्यक्ष शिवानंद तिवारी कहलनि कि सत्ता केर नशा म' मंंत्री मदहोश छथि। लोग सभक अधिकार अछि ओ कतहुँ भी इलाज करा सकैत छथि। आगा ओ कहलनि कि अश्विनी चौबे के एहि तरहक बयान संविधान केर खिलाफ अछि आओर हुनका तुरंत मंत्रिमंडल सँ बाहर क' देबाक चाही। अपने क' बता दी एहिसँ पहिनो अश्विनी चौबे अप्पन विवादित बयान लेल सुर्खि रही चुकल छथि।


text:
मिथिलाक आधुनिक विभूतिः अभिनेता नरेन्द्र झा
साभारः विकास झा द्वारा ‘हम सब मैथिल छी’ फेसबुक ग्रुप पर कएल गेल पोस्ट (जहिनाक तहिना)
मिथिला धरोहर: मूल रूप सँ मधुबनी जिला के कोयलख मे शिक्षक परिवार मे जन्म लेनिहार नरेन्द्र झा एखन धरि बहुते रास धारावाहिक और फिल्म मे अभिनय क चुकल छथि। हिनक प्रारंभिक शिक्षा दीक्षा पटना मे आ उच्चतर शिक्षा दिल्ली मे सम्पन भेलनि। जेएनयू, नई दिल्ली सँ इतिहास मे एमए केला के उपरान्त श्री राम सेन्टर मे कलाकर्क रुप मे अपन कला प्रदर्शन वास्ते दाखिल भेलनि। १९९६ मे एबीसीएल द्वारा फ़िल्म मे मुख्य भूमिका के लेल हुनकर चयन कायल गेल । ओ बड़का पर्दाक संगे छोटका पर्दा पर सेहो अपन अभिनय सँ दर्शक के दिल मे अपन एकटा अमित छाप छोड़ने छथि। ओ बहुते रास शोज़ मे नजर आबि चुकल छथि, जहिमे प्रमुख अछि – छूना है आसमान, चेहरा, एक घर बनाऊंगा, कैप्टन हाउस, जय हनुमान।
नरेन्द्र झा छोटका पर्दा के सीरियल हवन के हरी ओम बापजी के नाम सँ जानल जाइत अछि। संगे ‘हमने ली है शपथ’ मे एसीपी करणवीर, ठेफ्ट ऑफ बगदाद मे शीर्षक किरदार, और एहिके अलावा आम्रपल्ली (दूरदर्शन), रावण (ज़ी टीवी), आदि धारावाहिक मे काज क चुकल छथि। एखन एण्ड टीवी पर प्रसारित धारावाहिक ‘बेगुसराय’ मे ठाकुर के भूमिका निभा रहल छथि। एखन धरि हुनका द्वारा अभिनित फ़िल्म अछि – जी वी अय्यर के ‘शान्तला’ (२००१), ‘फ़ंटूश’ (२००२), तेलुगु फ़िल्म ‘छत्रपति’ (२००२), ‘नेताजी सुभाष चन्द्र बोस’ (२००४), ‘कच्ची सड़क’ (२००५), शेखर झा के ‘एक दस्तक’
अभिनेता सन्नी देओल के संग नरेंद्र झा
(२००६), राज मौली के ‘यमदोंगा’ (२००७) आदि।जून, २०१५ मे रिलीज फिल्म ‘हमारी अधूरी कहानी’ मे सेहो काज क चुकल छथि। एहि फिल्म मे ओ एकटा पुलिस इंस्पेक्टर के भूमिका निभेने छलथि। एहिके अलावा २०१४ के सुपरहिट फिल्म ‘हैदर’ फिल्म मे शाहिद कपूर के पिता के भूमिका निभा चुकल छथि। नरेन्द्र झा जी स्टार प्लस के धारावाहिक ‘तेरे शहर में’ अतिथि भूमिका मे नजर आबि चुकल छथि। २०१६ मे प्रदर्शित फिल्म ‘घायल वन्स अगेन’ मे हिनक किरदार राज वंसल नामक मुख्य विलेन के छनि। २०१६ मे प्रदर्शित होमय वला हिनक फिल्म अछि ‘रईस’ एहि फिल्म मे ओ मुम्बई के डॉन के बनल छथि, एकर अलावा ‘मोहनजो दाड़ो’ फिल्म मे हिनका सेहो देखबनि।


text:
मधुलता
पटना । कटिहार मे एकटा वृद्ध घरेलू कबारक समान से सोलर लैंप तैयार केलाह अछि । ओ वृद्ध ओहि सोलर लैंपक नाम ‘भारत लाइट’ रखलाह । ई सोलर लैंप रोशनी क संगे-संग घड़ी क सेहो काज अबैत अछि । हिनकर एहि अविष्कारक चर्चा पूरा इलाका में अछि ।
विज्ञान मे रुचि राखनिहार एहि वृद्धक नाम गुलाम रसूल अछि, हुनकर कथनाक अनुसार ओ ‘मेक इन इंडिया’ क लोहा पूरा विश्व मे मनेनाय चहैत छथि । नगर थाना क रामपाड़ा मे रहनिहार रसूल एहन प्रकारक कतेको अविष्कार क चुकल छथि, आओर अपन हुनर साबित क चुकल छथि ।
अपन सोलर लैंप क बारे मे बताबैत रसूल कहैत छथि जे एहि मे रोशनी क संगे-संग एहि मे घड़ी क समय सेहो देखाएत अछि । सोलर लैंप क जों मनोरंजन क दृष्टि से देखि त एहि से एफएम रेडियो अछि, आओर पेनड्राइव क जरिया गीत सुनेबाक सेहो ब्यवस्था अहि । एतबे नही ‘भारत लाइट’ अपना आप मे हैंडस फ्री मोबाइल डिवाइस क सेहो काज करैत अछि ।
रसूल क कहनाय अछि जे सोलर लाइट क सहारा ग्रमीण इलाका मे एक संग कैक प्रकारक काजक आनंद लेल जा सकैत अछि । संगहि ई कैक प्रकारक जरूरतक सामान मे शामिल कैल जा सकैत अछि । कबाड़ क प्रकाश स बनल ई रोशनी गुलाम रसुलक मेहनत क संग संग “मेक इन इंडिया” कए सेहो मजबूत करैत अछि ।


text:
नई दिल्ली। 18 जनवरी। एखन धरी अपने एटीएम कार्ड से कुनु भी बैंक के एटीएम से पाई निकालैत छलहुँ। मुदा जल्दे सभ बैंक मे एक खाता से काज भ' सकत। एहीसे एटीएम जोका खाता कुनु भी बैंक मे हुवे आन बैंक से पाई निकैल जमा कराओल जे सकत। ग्राहक सभक सुविधा के लेल केंद्र सरकार एहि सुझाव पर विचार क' रहल अछि।
नोटबंदी के दौरान सार्वजनिक बैंक सभमे एकीकृत बैंकिंग व्यवस्था लागू करबाक सुझाव केंद्र सरकार लग आयल छल। सूत्र सभक मुताबिक, नीति आयोग के एक शीर्ष अधिकारी ई सलाह देना छल, जाहिपर वित्त मंत्रालय सहमत अछि। एहि विषय पर रिजर्व बैंक संग सरकार के चर्चा होयत एखन बाकी अछि। बताओल जे रहल अछि कि मंत्रालय कोर बैंकिंग सॉफ्टवेयर (सीबीएस) जेहेन नव प्लेटफार्म के जरिया पहिल चरण मे एहि व्यवस्था क' सरकारी बैंक सभ पर लागू करबाक विचार क' रहल अछि। एहि सभ बैंक के देश भरी मे इ 72 हजार से बेसी शाखा अछि।
जाहि तरहे एखन धरी कुनु आन एटीएम से पाई निकालबाक नि:शुल्क सीमा 5 बेर कायल गेल अछि। मेट्रो शहर सभ मे ई सीमा 3 बेर अछि। ओहि तर्ज पर खाताधारक अप्पन मूल बैंक से नहि देशभरी मे कुनु भी बैंक से लेनदेन क' सकता। 3 बेर लेनदेन क' निःशुल्क राखल जायत आर निकासी के सीमा सेहो तय कायल जायत। 3 बेर से बेसी लेनदेन पर शुल्क लगाओल जायत। एहि व्यवस्था से कम शाखा बला बैंक सभके फायदा होयत। सरकार सरकारी बैंक सभक बाद निजी, क्षेत्रीय आर फेर ग्रामीण बैंक सभके सेहो एहि से जोड़बाक प्रयास करत।


text:
Mithilak Rajya Abhiyan
मिथिला राज्य आँदोलन के प्रारंभ स्व. पं श्री ताराकंत झा जीक विचार स कय रहल छी...
मिथिला प्राचीन कालहिसँ शिक्षित, सिसंस्कृत एवं शांतिप्रिय क्षेत्र रहल अछि | एहिठामक विद्वान लोकनि अपन अद्वितीय प्रतिभा सँ सदैव देश के उद्भाषित करैत रहलाह आ गृहस्थाश्रम में रहि न्याय, दर्शन, मीमांसा आदिक प्रवर्तन, टीका भाष्यक रचना, चिन्तन, मनन एवं उद्बोधन करैत रहलाह | हिनका लोकनिक शिक्षा-दीक्षा, जनक सदृश चिन्तक दार्शनिक राजाक राज्य में एहिठामक लोक सर्वदा शांतिमय जीवन व्यतीत करैत रहल | स्वतंत्रता आँदोलन में सेहो एहिठामक लोक अपन कर्त्तव्यक निर्वहन करैत सक्रिय रूप सँ भाग लेलाह | मुदा स्वतंत्रता प्राप्तिक बाद एहि इलाकाक बरोबरि उपेक्षा होबय लागल | सभसँ दुखद स्थिति अछि जे ६७ वर्षक पैघ अन्तरालक बादो एखन धरि एहि इलाका में सम्यक रूपें यातायात, पटौनी, विद्युत एवं रोजगार उपलब्ध करयबाक हेतु उद्योग-धंधाक विकास नहि भेल अछि | झंझारपुर-लौकहा आर किछु गिनल-चुनल जगह छोड़ि क एकोटा रेलमार्ग नहि विकसित कयल गेल अछि | प्रत्येक वर्ष प्रलयंकारी बाढ़ि आ रौदीक कारणे एहिठामक लोक दरिद्र भेल जा रहल अछि | मुदा सत्ताधारी दल चाही ओ केन्द्र हो वा राज्य, जे एहि इलाकाक वोट स विजयी भ गद्दी सम्हारैत अछि ओकरा एहि क्षेत्रक विकास लेल एको पाइक चिन्ता नहि होइत छैक | जें कि एहि क्षेत्रक लोक शांतिप्रय अछि तेँ आई धरि एकर विरोध नहि कयलक आ नोकरीक खोज में लाखोंक लाख संख्या में पंजाब, हरियाणा, महाराष्ट्र दिस पलायन कय रहल अछि | ई बात नहि जे मिथिला में विकासक संभावना नहि अछि | मिथिला में जतेक जल अछि, देश में अन्यत्र दुर्लभ छैक | एहिठामक भूमि अत्यधिक उर्वर अछि जहि में खाद्यान्न सँ लय क फल-फूलक खेतीक अपार संभावना अछि| मात्र प्रयोजन अछि बाढ़ि स आलय जलक सम्यक प्रबंधन जहिसँ कि पटौनीक समुचित व्यवस्था आ बिजलीक प्रचुर उत्पादन कयल जा सकय | जँ मात्र जल-प्रबंधन समुचित रूप सँ कयल जाय आ नदी, चर-चाँचर पोखरिकँ उड़ाहि कय जलक अक्षय भंडार के सुरक्षित बनयबाक व्यवस्था कयल जाए तँ ई क्षेत्र पुनः अपन पुरना दिन के पाबि सकैत अछि | मिथिलाक दुःस्थिति कियैक अछि, कियैक सत्ताधारी वर्ग एहिठामक लोकक शोषण करैत अछि, कोना एहिठामसँ प्रतिभाक पलायन रोकल जा सकत, कोना एहिठामक यातायातक व्यवस्था केँ सुचारू कयल जा सकत, कोना खेती-बाड़ीक स्थिति के सुदृढ़ कयल जा सकैत अछि, आ कोना नव उद्योग-धंधा बैसाकय एहिठामक लोक के रोजगार उपलब्ध कराओल जा सकत, कोना एहि इलाका के बाढ़क विभीषिकासँ बचाओल जा सकत आ लोकक सामान्य व्यथा की छैक से जनबाक उद्देश्य सँ २५ मई १९९९५ ई. सँ मिथिलाक एक हजार गामक पदयात्रा कयने रही आ धीरे-धीरे लोक सब सँ सम्पर्क कयने रही | एहि क्रम में जे दृश्य हमरा सोझा आयल तहिँस स्पष्ट भ गेल जे सत्तारूढ़ राजनीतिक दल सभ मिथिलाक सोझमतिया लोककेँ ठकै मात्र अछि हृदय स लोकक समस्या दूर करबाक प्रयास आ क्षेत्रक विकास नहि करय चाहैत अछि | तैं एहि क्षेत्र के उपेक्षित राखल गेल अछि | मुदा आब एहि इलाकाक लोक में जागरुकता आयल अछि, लोक अपन अधिकारक मोल बुझय लागल अछि आ अपन विपन्नता आ क्षेत्रक विकास केना होयत ताहि लेल संघर्ष करबा लेल तैयार अछि | उपेक्षा आ अपमानक घोंट पिबैत-पिबैत आब लोकक मोन माहुर भ गेल छैक | सब बुझय लागल अछि जे जावत प्राचीन काल जकाँ मिथिला के अपन फराक प्राँत नहि भेटतैक ताबत एहि क्षेत्र में विकासक लहर नहि आबि सकत | एहि सब बिन्दू के ध्यान में रखैत तीन टा नव राज्यक गठनसँ संबंधित विधेयक जखन संसद सँ पारित भ गेल तखन हम ४ अगस्त २००० ई. फराक मिथिला राज्यक माँग कयलउ आ तहियासँ एहि दिशा में जन जागरण द्वारा सरकार पर दबाब देबा लेल संघर्षरत छी | मिथिला राज्य अभियानक तत्वावधान में फराक मिथिला राज्य होअय तहि में सभ वर्गक लोकक सहयोग व्यापक स्तर पर जेना भेट रहल अछि तहिसँ हम बहुत बेसी आशान्वित छी मुदा किछु गोटे एकरा भाषा आ जातिक आधार पर कलंकित करबाक प्रयास में लागल छथि तँ किछु गोटे मात्र विकास होयक फराक राज्य नहि बनय से कुतर्क कय रहल छथि | एगिठाम बुझबाक बात ई अछि जे जहि आधार पर हालहि में तीन टा नव राज्य छत्तीसगढ़, झारखंड, आ उत्तराँचल गठित भेल अछि ताहि अपेक्षा मिथिलाक की स्थिति अछि ताहि पर विचार कयल जाय | मात्र मुड़कट्टी हिसाबें देखल जाए तँ गरीबीक रेखादर, औसत आमदनी, जनसंख्या, लोकसभा-विधानसभा क्षेत्र, विकास दर आ जिला आदिकें देखला सँ मिथिला क्षेत्र नव राज्यक गठन लेल सबसँ पैघ दावेदार अछि मुदा स्वार्थपूर्ण राजनीति अपन गुड़किल्ली देखबैत मिथिला सन विपन्नआ पछुआयल इलाकाकेँ राज्यक दर्जा नहि देलक | नव राज्यक रूप में मिथिलाक उदय होअय ताहि हेतु शंख फूकल जा चुकल अछि| विदेहसुता जानकीक ई क्षेत्र अपन उपेक्षा आ अपमान सँ मुक्ति लेल, दरिद्रता एवं विपन्नता दूर करबा लेल, विकास गति के तेज करबा लेल, देशक सुरक्षा आ अखंडता केँ अक्षुण्ण रखबा लेल, रौदी-दाही सँ त्राण पयबा लेल आ अपन प्राचीन गरिमा कें प्राप्त करबा लेल फराक मिथिला प्राँतक मांग कय रहल अछि | ई आँदोलन जातीय नहिं अछि, भाषायी नहिं अछि, साम्प्रदायिक नहिं अछि, अपितु मिथिलाक सभ वर्गक हुतसाधक अछि, शुभचिंतक अछि | अतएव अपनेलोकनिक सँ निवेदन अछि जे मिथिलाक दर्द बूझी, गुनी आ इ पढि एहि आँन्दोलन में सहयोग दी आर अपन विचार सँ अवगत कराबी |
स्व. पं. श्री ताराकाँत झा
१८ फरवरी २००१


text:
मैथिली सिनेमाक इतिहासमें मैथिलीक पहिल फ़िल्म “ममता गाबय गीत”क संग संग
मैथिलीक पहिल प्रदर्शित फ़िल्म “कन्यादान”क महत्वपूर्ण स्थान अछि।1964में प्रसिद्ध कथाकार हरिमोहन झाक “कन्यादान” तथा “द्विरागमन”पर फ़िल्म निर्देशक
फ़णि मजुमदार “कन्यादान” नाम सं फ़िल्मक
निर्माण प्रारंभ कयलनि । पटकथा नवेन्दु घोष, संवाद फ़णिश्वरनाथ
रेणुक तथा संगीत दुलाल सेन आ विंध्यवासिनी देवीक छल। फ़िल्मक कलाकार छलाह तरुण बोस, चांद उस्मानी, पद्मा चटर्जी , टुनटुन, दुलारी दाई, गया निवासी ब्रज किशोर सिंह ।
तरुण बोस- रेवती रमण, लता बोस/सिन्हा - बुच्ची
दाई , चांद उस्मानी- विधिकरी, पद्मा चटर्जी- लाल काकी, दुलारी
दाई- फ़ुचुकरानी, टुनटुन-पनिभरनी, ब्रज किशोर सिंह -झारखंडी
नाथ बनल रहैथ । एहि फ़िल्म में प्रख्यात मैथिली साहित्यकार व कवि श्री चन्द्रनाथ
मिश्र “अमर” सेहो महत्वपूर्ण
भूमिका निर्वाह कयने छलाह ।
“अमर” जी लाल कक्काक भूमिकामें छलैथ। ई प्रथम मैथिली
फ़िल्म छल जे पूर्ण रुपे बनि कअ सम्पूर्ण मिथिला में प्रदर्शित भेल। मुदा मध्यांतरक
बाद अधिकांश संवाद हिन्दीये में रहय। शुरु शुरु में एहि फ़िल्म में एक्कोटा मैथिली
भाषी कलाकार नहिं छल। फ़िल्मक कलाकारके मैथिली सीखाबय तथा मैथिली संवाद नीक जका
बाजब सीखेबाक लेल हरिमोहन झाक विशेष आग्रह पर चन्द्रनाथ जीके मुबई आबय पड़ल छल।
संगहि फ़िल्ममें लाल कक्काक भूमिका सेहो भेट गेलनि । मैथिली भाषाक प्रथम प्रदर्शित
फ़ीचर फ़िल्म 'कन्यादान' अछि ।
एहि सिनेमाक कथावस्तु बेजोर छल। फ़िल्मक
नायक मैथिली नहिं बुझैत छैक आर नायिका मात्र मैथिलीये बुझैत छैक। अंग्रेजिया वर आर
देहाती कनिया संबंध पर बनल अहि सिनेमा में मैथिली आ अंग्रेजी-हिन्दी मिलल –जुलल
संवाद छैक। ‘कन्यादान’ फ़िल्म समाज में बेमेल विवाहक की परिणाम होयत छैक-ओकर सीख
दैत अछि। मिथिला समाजक बेमेल विवाह गंभीर समस्या अछि।
फ़िल्मक गीत,गीतकार, गायक व गायिकाक विवरण
1.
सखी रे हमर दुखक नहिं ओर
गीतकार- विद्यापति
गायक- चन्द्राणी मुखर्जी
2.
व्याह चलल शिवशंकर
गीतकार- विद्यापति
गायक- उषा मंगेशकर, कमल बरोट आ कोरस
3.
हो रामा पिया रे बिनु
गीतकार- विंध्यवासिनी देवी
गायक- मन्ना डे
4.
लागले हिंडोंलवा अमवा के डार
गीतकार- विंध्यवासिनी देवी
गायक- उषा मंगेशकर। कमल बरोट
5.
सुरमा बास बरेलीबाला
गीतकार- गौहर कानपुरी
गायक- चन्द्राणी मुखर्जी
6.
जिन्दगी हम सटा हुआ एक गीत है
गीतकार- गौहर कानपुरी
गायक- चन्द्राणी मुखर्जी


text:
बिहार क संबंध मे वीएस नॉयपॉल क इ कथन जे ‘सभ्यता का अंत’ होइत अछि, सेहो झूठ साबित भ रहल अछि। उत्तर भारत क जाहि बीमारू प्रदेश क हालत पर दक्षिण तरस खाइत छल, आब ओहि बीमारू क अगुआ बिहार ओकरा लेल चुनौती बनि रहल अछि। आखिर कोना? एकरा लेल मॉर्गन स्टेनले इंवेस्टमेंट मैनेजमेंट लिमिटेड क प्रबंध निदेशक आ एहि कंपनी क इमर्जिग मार्केट क हेड रुचिर शर्मा क किछु तथ्य पर गौर करब जरूरी अछि।
पहिल – : पिछला पांच वर्ष मे बिहार मे टेलीकॉम ग्राहक क संख्या मे 68 फीसदी क वृद्धि भेल अछि। राष्ट्रीय औसत 43.7 फीसदी स बहुत बेसी। दक्षिण क राज्य आंध्रप्रदेश आ तमिलनाडु मे इ वृद्धि दर केवल 40 फीसदी रहल।
दोसर -: 2007 स 2010 क बीच दक्षिणी राज्य क विकास दर सात फीसदी स घटि कए छह फीसदी भ गेल, जखनकि एहि अवधि मे उत्तर भारत क राज्य क विकास दर 4.5 फीसदी स बढि कए 6.8 फीसदी भ गेल।
तेसर -: दक्षिण क अपेक्षा उत्तर मे कार क बिक्री तेजी स बढल अछि। 2006 मे एकटा प्रमुख कार निर्माता कंपनी अपन मार्केटिंग बजट क केवल 20 फीसदी खर्च करैत छल। आब उत्तर आ दक्षिण मे इ अनुपात 50-50 क भ गेल अछि।
इ आजाद भारत क नव चेहरा छी। इ तथ्य उत्तर भारत (जाहि मे बिहार सेहो शामिल) क उदय आओर दक्षिण क गरूर (अहंकार) टूटबा दिस इशारा क रहल अछि। देश क अर्थव्यवस्था आओर निवेश कारोबार पर पैनी नजर रखनिहार आ वीसीए मैनेजमेंट क पोर्टफोलियो मैनेजर रुचिर शर्मा क नवका किताब ‘ब्रेकआउट नेशंस – इन पसरुअट ऑफ द नेक्स्ट इकोनॉमिक मिराकल्स’ भारत मे भ रहल एहि ऐतिहासिक बदलाव आ बदलाव मे बिहार क भूमिका कए रेखांकित केलक अछि। श्री शर्मा न्यूज वीक क कॉलमिस्ट रहला अछि आ द वाल स्ट्रीट जनरल मे इ नियमित लिखैत रहला अछि। श्रीराम कॉलेज ऑफ कॉमर्स क छात्र रहल शर्मा दिल्ली मे प्राइम सेक्युरिटीज मे अधिकारी सेहो छलाह।
श्री शर्मा किताब मे लिखैत छथि – एकटा एहन प्रदेश, जेकरा वीएस नॉयपॉल एकटा एहन जगह क रूप मे वर्णन केने छलाह, जाहि ठाम सभ्यता क अंत होइत अछि। नीतीश कुमार 2005 मे अफरा-तफरी स त्रस्त मतदाता क निराशा क लहर पर सवार भ कए धमाकेदार तरीका स गद्दी पर बैसलाह आओर कानून-व्यवस्था कायम करबाक धुंआंधार प्रचार अभियान चलेलाह। कानून क अवमानना करनिहार इलाका मे पुल आ सड़क तेज रफ्तार स बनल। आब एकर अर्थव्यवस्था 11 प्रतिशत क दर स बढल अछि, जे भारत मे दोसर स्थान पर अछि।
श्री शर्मा क मानब अछि जे बीमारू प्रदेश (बिहार, यूपी, मध्यप्रदेश आ राजस्थान) मे विकास दर, साक्षरता, निवेश-व्यापार आदि क मामला मे जे बदलाव आयल अछि ओ उत्तर भारत क नव चेहरा पेश क रहल अछि। एनडीटीवी पिछला सप्ताह एहि पुस्तक पर परिचर्चा क आयोजन केने छल।
एहि पुस्तक मे कहल गेल अछि जे आर्थिक सुधार क प्रक्रिया केंद्र क अपेक्षा राज्य मे तेज देखल जा रहल अछि। लोक अपन समस्या क समाधान लेल केंद्र दिस कम स कम देख रहल अछि। दक्षिण-पश्चिम क जे राज्य आर्थिक सुधार क केंद्र बनल छल, ओ आब उत्तर क राज्य दिस आबि रहल अछि।
देश क एकटा पैघ आबादी एहि राज्य सब मे रहैत अछि। पुस्तक मे कहल गेल अछि जे भ्रष्टाचार क मुद्दा एहि राज्य सब मे निवेश मे भले बाधा पहुंचा सकैत अछि मुदा सरकार स्थानीय कारोबारी परिदृश्य कए सुदृढ़ करबा मे लागल अछि आ ओहि ठाम उपभोक्ता संस्कृति मजबूत भ रहल अछि।
रुचिर एकटा अंगरेजी अखबार मे छपल आलेखक हवाला दैत लिखलथि अछि जे ओहि मे पटना मे डोमिनो पिज्जा क आउटलेट खुलबा स उमडल भीड़ क चर्चा अछि। ओ कहैत छथि जे जाहि ठाम सभ्यता क अंत’ होइत छल ओहि ठाम ‘फास्ट फूड क दुकान’ खुलि रहल अछि। बिहार क ग्रामीण इलाका मे कईटा नामी-गिरामी कंपनी क उत्पाद बिका रहल अछि। पुस्तक कहैत अछि जे दक्षिण क सर्वोच्चता क सोच क बीच उत्तर कए एकटा नव बाट भेट गेल अछि। देश मे जे नव नेतृत्व उभरल अछि ओ भारत क जटिल परिदृश्य कए बुझबा मे लागल अछि।
साभार- प्रभात खबर
maithili news, mithila news, bihar news, latest bihar news, latest mithila news, latest maithili news, maithili newspaper


text:
नन्द विलास राय (सखारी-पेटारी)
वाड़ीक पटुआ
डाक्टर प्रमोद
कलकत्ता मेडिकल कौलेजसँ एम.डी.क डिग्री लऽ गाम एला। गाममे पिताजी आ मित्र सभसँ
क्लीनिक खोलैक विचार करए लगला। मित्र सभ लहेरियासरायक विचार देलकनि। मुदा
पिताजी कहलकनि-
“लहेरियासरायमे तँ एक-पर-एक डाक्टर सभ
अछिए जे रोगीक इलाज करैए। किछु डाक्टर सेवा-भावनासँ इलाज
करै छथि तँ किछु सोलहैनी पेशा बनेने अछि। रंग-रंगक ढाढ़स करैत
कहत जे हम डाक्टर छी आकि अहाँ। जे कहै छी से करू नै तँ...। सोवहाविको छै
ओइ विभागक तरी-घटी, नीक-बेजाएक ज्ञान
आमकेँ छैइहो नै। तँए सोलहैनी सुतरबो करै छै। से नै तँ गामेमे क्लीनिक खोलह जे
सामाजोकेँ लाभ हेतै आ तोरो जिनगीक महत रहतह।”
डाक्टर
प्रोमदक पिता अनंत प्रसाद समाज सेवी बेकती। सबहक दुख-सुखमे संग रहए
बला। केतेको मरीज सभकेँ लहेरियासराय लऽ जा इलाज करा अनने छथिन। तँए हिनका सभ
गपक तजुरबा छन्हि। डाक्टरकेँ भगवान बुझै छथिन मुदा डाक्टरो तँ रंग-बिरंगक अछि।
सेहो फर्क करैत रहै छथिन। प्रमोदकेँ डाक्टरी पढ़ेबाक उदेस छेलनि जे गाम-देहातमे समैपर
इलाजक अभावसँ केते लोक काल-कलवित भऽ जाइए। तँए देहातोमे डाक्टर जरूरी छै। ओ केतोको
डाक्टरकेँ आग्रह सेहो केलखिन मुदा कियो तैयार नै भेलनि। मुदा डाक्टर प्रमोद
तँ अपन खून छियनि। हुनकापर अनंत प्रसादकेँ तँ पूरा अधिकार छन्हि। ओना डाक्टर
प्रमोदोमे पिताक गुण-बेवहार छन्हि। जखनि ओ मेडिकल कौलेजमे एम.डी.क पढ़ाइ कऽ रहल
छला तहू समैमे केतेको मरीज सभकेँ मदति केने रहथिन। अनंत प्रसादक कहब रहनि जे
बेरमेमे क्लीनिक खोलल जाए। मुदा बेरमामे तँ खून, लगही, पैखाना इत्यादिक
जाँचक तँ सुविधा नै अछि तँए सबहक विचार भेल जे प्रमोद िनर्मलीमे क्लीनिक
खोलता आ सप्ताहे-सप्ताह
बेरमामे समए देथिन। अनंत प्रसाद प्रमोदकेँ कहलखिन-
“बौआ, सेवाक भावनासँ
मरीजक इलाज करिहअ। भगवान अहीमे बड़्क्कति देथुन। एकर मतलब ईहो नै जे सोलहैनी
फोकटेमे इलाज करब। अपन उचित फीस लऽ रोगीक इलाज करिहअ। तहिना उचित दबाइओ आ
जाँचो करबिहक।”
डाक्टर प्रमोद
कहलकनि-
“सएह करब बाबूजी।”
िनर्मलीमे
क्लीनिक खोलला छह मास नै बितल हएत। परोपट्टामे हुनकर नओंक डंका बाजए लगल। रोगी
आ रोगीक संबन्धी सभ डाक्टर साहैबकेँ जश दिअए लगलनि। जगदगरसँ जगदगर िबमारी
डाक्टर साहैब ठीक केलखिन। सभसँ पैघ बात ई जे गरीब रोगीक इलाज बिनु फिसेक करै
छथिन। दबाइओ फाजील नै लिखै छथिन तँए रोगी सबहक भीड़ लगल रहलैए। रवि दिन छह
बजिया ट्रेन पकड़ि राेगी देखए बेरमा चलि जाइ छथिन। ओतौ बहुत रोगी सभ रहैत अछि।
सभ रोगीक इलाज कऽ रतुका ट्रेनसँ आपस िनर्मली चलि अबै छथिन। बेरमामे बेसी रोगी
रहलापर कखनो काल अँटकैओ पड़ै छन्हि।
डाक्टर
साहैबक पिताक मित्र छथिन मंगनू प्रसाद। ओहो बेरमेक बासी छथिन। अनंत प्रसादक
लंगोटिया संगी। डाक्टर साहैब मंगनू प्रसादकेँ बड़ इज्जति करै छथिन। प्राय: सभ रवि मंगनू
प्रसाद डाक्टर साहैबसँ भेँट करए क्लीनिकपर आबि जाइ छथिन। डाक्टर साहैब हुनका
चाहो-पान
करबै छथिन।
आइ रवि
छी। आब बजे धरि डाक्टर साहैब बेरमा क्लीनिकपर पहुँचता। ई गप सभकेँ बूझल छन्हि।
हम चौकपर चाह पीऐत रही। देखै छी जे मंगनू प्रसाद आ हुनकर पुतोहु आ पोता रिक्शापर
बैस तमुरिया दिस जा रहल छथि। हम लग जा पुछलियनि-
“मंगनू बाबू अपने लोकनि केतए जा रहल छिऐ?”
मंगनू प्रसाद
कहलनि-
“तमुरिया जा रहल छी। ट्रेन पकड़ि लहेरियासराय
जाएब। गोपालकेँ मन खराब छै।”
तैपर हम कहलियनि-
“आइ तँ रवि छी। डाक्टर प्रमोदो एबे
करता। हुनकासँ एक बेर देखा दैतिऐ। इलाज तँ ओहो नीक्के करै छथि आ बच्चे विभागक
छथिओ।”
मंगनू प्रसाद
कहलनि-
“छोड़ू, हमरा लहेरियेसराय
जाए दिअ। हम गाम-घरक
फेरमे नै रहए चाहै छी।”
ई कहि ओ रिक्शाबलाकेँ
इशारा दैत विदा भऽ गेला।
आठ बजे डाक्टर
प्रमोद क्लीनिकपर पहुँचला। हमरो ब्लड प्रेशर जँचेबाक रहए तँए हमहूँ ओतै रही।
हमरा मुँहसँ अनासुरती निकलि गेल-
“तमुरिया टीशनपर मंगनू भेटबो केला।”
डाक्टर साहैब
कहलनि-
“नै तँ, से की? केतए गेला हेन
मित्ता काका?”
हम कहलियनि-
“पोताकेँ डाक्टरसँ देखबैले लहेरियासराय
गेला हेन। हम कहबो केलियनि अहाँ दऽ जे एबे करता। मुदा कहलनि जे छोड़ू हमरा
लहेरियेसराय जाए दिअ।”
डाक्टर साहैब
बजला-
“जाए दियनु।”
लहेरियासरायमे
मंगनू प्रसाद अपना पोताकेँ डाक्टरसँ देखौलखिन। डाक्टर साहैब तीन सए फीस लेलकनि।
दू हजारक जाँच आ छह सएक अल्ट्रसाउण्ड लिखलकनि। जाँच-परतालक पछाति
दू हजारक दबाइ लिखलखिन। अदहा दबाइसँ बेसीए दबाइ चललोपर गोपालक पेटक दरद ठीक नै
भेल। तखनि हारि-थाकि
कऽ डाक्टर प्रमोद लग िनर्मली लऽ जा कहलखिन-
“हौ डाक्टर, लहेरियासरायमे
चारि हजारसँ बेसीए खर्च भऽ गेल मुदा गोपलाक दरद कनियोँ उन्नैस नै भेल। से कनी
देखहक।”
डाक्टर साहैब
गोपालक सभटा जाँचक पुर्जा देखलखिन। लहेरियासरायक डाक्टर सभटा पटनियाँ दबाइ लिखने
रहै। जाँचो अनाप-सनाप
करबौने छेलै। से सभ सभ देखि डाक्टर प्रमोद लहेरियासरायक सभटा दबाइ बन्न कऽ
मात्र दू सए टाकाक दबाइ लिखलखिन। तीने िदन दबाइ खेला पछाति गोपालक दरद ठीक भऽ
गेल।
अगिला
रवि मंगनू प्रसाद बेरमामे डाक्टर साहैबक क्लीनिकपर जा भेँट कऽ तारतम कहलकनि-
“हौ, हम तँ लहेरियासराय
जा ठका गेलौं। तोहर लिखलाहा दबाइ तीनिए दिन खेलापर गोपला पेटक दरद सोलहैनी ठीक
भऽ गेल।”
डाक्टर साहैब
मंगनू प्रसादकेँ कहलखिन-
“यौ काका, हम तँ वाड़ीक
पटुआ छी। जे तीत सभ दिनसँ होइत रहलै हेन।”
मंगनू बाबू किछु
नै बजला।
डाक्टर बेटा
रामकुमार चटिया
सभकेँ पढ़ा अँगना एला तँ पत्नीकेँ कनैत देखलनि। देखिते ओ अकबका गेला। पुछलखिन-
“की भेल?”
पत्नी कनिते
कहलकनि-
“छिटहीसँ बाबूजी फोन केने रहथिन, माएकेँ लकबा
मारि देलक। बजबो-भुकबो
ने करै छै।”
रामकुमार
पुछलकनि-
“कहिया लकबा मारलक?”
पत्नी कहलकनि-
“परसू रातिमे। बाबूजी बजै छेलखिन जे बँचत
कि नै तेकर कोनो ठीक नै। अपना सभकेँ परसू रातिएसँ फोन लगबै छेलखिन मुदा फोने ने
लगलनि।”
रामकुमार बाजल-
“तखनि तँ आइए छिटही जाए पड़त। माएक उमेरो
तँ अस्सीसँ कम नै हेतनि। काेन ठीक कखनि चलि जेती। चलू दस बजिया बस पकड़ि ली।
ओना तँ गहुमक दौनी करब जरूरी अछि। रहि-रहि कऽ मेघ अबै छै। जँ बरखा भऽ जाएत तँ
बुझू गहुमक खिजानैत भऽ जाएत। थ्रेसरबला शम्भु कल्हुका नाओं कहने रहथि। मुदा अपना
नै रहने दौनी केना हएत। शंभुकेँ फोन लगा कहि दइ छियनि जे हम काल्हि नै रहब अन्तए
जा रहल छी। ओतएसँ एला पछाति दौन कराएब। अच्छा जे हएत से हएत। माएक जिज्ञासा करब
तँ जरूरीए अछि। हुनका सभकेँ के छन्हि। एकटा बेटो छन्हि जे पटनामे डाक्टरी
करै छथिन, परिवार
लऽ कऽ ओतइ रहै छथिन।”
छिटहीवाली बजली-
“एकटा काज करू, खेखनाकेँ बजा
गहुमक बोझ करिया दियौ आ ऊपरसँ तिरपाल ओझा झाँपि दिऔ। बरखो हएत तँ नोकसान नै
हएत। छिटहीसँ कहिया आएब तेकर कोन ठीक।”
रामकुमार कहलकनि-
“ठीके कहै छिऐ। तिरपाल तँ अछिए कनी
मेहनति करए पड़त। दसबजिया बस नै पकड़ि बरहबजिया पकड़ए पड़त। गहुम झाँपल रहने
चिन्ता नै रहत।”
सएह केलनि।
गहुमकेँ सेरिआ झाँपि देल गेल। गौरकेँ पड़ोसियाक जिम्मा लगा, घरमे ताला मारि
दुनू परानी बेटाकेँ लऽ छिटही विदा भेला।
रामकुमार
एकटा छोट किसान। मात्र दू बिघा खेतक मालिक। ओना तँ एम.ए. पास छथि। मुदा
बेरोजगार। कतेको बेर सरकारी नौकरी लेल परियासो केलनि मुदा ऐ जुगमे भगवान भेटब
असान अछि मुदा सरकारी नौकरी कठिन। की करता, खेतीक अलाबा चटिया
सभकेँ टिशन पढ़ा कोनो धरानी अपन गुजर करै छथि। परिवारमे मात्र तीनि गोटे। दू
परानी अपना आ एकटा दस बर्खक बेटा कन्हैया। मालो जालक नाआंेपर एकटा मात्र गौर।
पत्नीओ मध्यमा परीक्षा पास केने मुदा ऊहो बेरोजगारे। नौकरी हेबो केना करितनि।
जखनि बी.ए., एम.ए.बला सभ झख मारैए
तखनि मैट्रिक-मध्यमाक
कोन गप।
छिटहीवालीक
पिता रवि कान्त जमानाक मैट्रिक छथि। हुनका एकटा बेटा आ एकटा बेटी। बेटाक नाआें
फूल कुमार आ बेटीक सुमित्रा। रवि कान्त रजिष्ट्री आॅफिसमे मुनसीक काज करै
छला। पहिने तँ हुनका पाँच बिघा खेत छेलनि मुदा आब घराड़ीक अलाबे मात्र दस कट्ठा
बँचल छन्हि। बेटा फूल कुमार पटना मेडिकल कौलेजमे डाक्टर। नौकरीक अलाबे खानगीओ
क्लीनिक खोलने छथि। प्राय: पाँच हजारक आमदनी भरि दिनक छन्हि। मुदा एक नम्मरक
मक्खीचूस आ अबेवहारिक। बहिन-बहनोइसँ कोनो सरोकार नै। माए-बाबू फोन-पर-फोन करैत रहै
छन्हि मुदा हुनका लेल धैनसन। गाम एबो केना करता। कमतीमे चारि दिन तँ लगतै जे
बीस हजारक अामदनीपर पानि फेड़त, कहबीओ छै बाप बड़े ने मैया सभसँ पैघ रूपैआ।
झलअन्हारीमे
राम कुमार परिवारक संग सासुर पहुँचला। गामक बीचमे सुमित्राक पिताक घर। अँगनामे
पच्छिमसँ पूब मुहेँ एकटा ओ दोसर घर पूबसँ पच्छिम मुहेँ। इटाक देबाल आ ऊपरसँ
खपड़ा। अँगनाक उत्तर आ दछिनसँ देबाल दऽ घेरल। उत्तरवरिये कातसँ अँगना एबा-जेबाक रस्ता।
दछिनवरिया देबालपर एकचारी जइमे भानस-भात होइए। पछवरिया ओसारपर चौकी जइपर सुमित्राक माए
सूतल छेली। रवि कान्त बुढ़ीक पाँजरमे बैसल छला। ओसारिक कोरोमे लालटेन टाँगल छल।
राम
कुमार सुमित्रा आ कन्हैया अँगना पहुँचला। सभ गोटे रवि कान्तक पएर छूबि गोर
लगलकनि। सुमित्रा बेटी जमाए आ नातिकेँ देखि रवि कान्तक छाती सूप सनक भऽ गेल।
ओ कुरसी आनि जमाएकेँ बैसैले कहलकनि। सुमित्रा माएक पाँजरमे जा बैसली। रवि कान्त
चाह बनबैले चुल्हि पजारए लगला। राम कुमार कहलखिन-
“बाबूजी, अखनि चाह
बनेनाइ छोड़ि देथुन पहिने एतए आबथु।”
माएक पाँजरमे
बैसल सुमित्रा माएकेँ िहलबैत बजली-
“माए, माए। माए गै, माए।”
मुदा बुरहीक
शरीमे कोनो हरकति नै भेलनि। सुमित्राक आँखिसँ दहो-बहो नोर जाए
लगल। हुनकर बाबूजी कहलखिन-
“गै बताहि। आब माए थोड़े बजतौ। दू-चारि दिनक
मेहमान छियौ। परसू रातिमे जे खसलौ से खसलै छौ। कखनो-कखनो आँखि चारू
दिस तकै छौ। ठोरो पटपटबै छौ मुदा मुँहसँ अवाज नै निकनि पबै छै।”
पिताक बात सुनि
सुमित्रा बोम फाड़ि कानए लगली। राम कुमार ससुरसँ पुछलखिन-
“डाक्टर भैयाकेँ फोन नै केलखिन?”
रवि कान्त
जवाब देलकनि-
“परसूए जखनि अहाँ सासु गिरल तखने
फूलबाबूकेँ फोन केलौं तँ ओ कहलक, अखनि बड़ बिजी छी, घंटा भरि पछाति फोन करब।
अहाँ सभकेँ लगेलौं तँ सुइच आॅफ कहलक।”
रामकुमार कहलखिन-
“हँ परसू मोबाइलक बैटरी चार्ज नै रहए। की
कहबनि, हमरा
गाममे ने बिजलीए छै आ ने जेनरेटरे। नरहिया नै तँ िनर्मली जा मोबाइल चार्ज करबै
छी। काल्हि िनर्मली गेल रहिऐ तँ ओतइ चार्ज करौलिऐ। अच्छा तँ, रातिमे डाक्टर
साहैबसँ बात भेलनि?”
रवि कान्त
कहलखिन-
“रातिमे फोन लगौलिऐ तँ सुइच ऑफ कहलक।
भिनसर भेने जखनि फोन लगेलौं तँ कनियाँ उठबैत कहली जे अखनि एकटा रोगीमे लागल
छथि। बारह बजे करीब फोन करए कहली। बारह बजे फोन केलौं तँ फूलबाबूसँ गप भेल। कहलक, कोनो डाक्टर
बजा माएकेँ देखा दियनु आ डाक्टर जे कहता से हमरा फोनपर बताएब। जौं पाइ-कौड़ीक अभाव
हुअए तँ ताबए इंजाम कऽ काज करब पछाति हम पठा देब। चौकपर सोम आ शुक्र दिन एकटा
डाक्टर अबै छथिन। ओना तँ हुनकर क्लीनिक सिमराही बजारमे छन्हि मुदा हाटे-हाट रमण जीक
दबाइ दोकानपर रोगी सभकेँ देखै छथिन। काल्हि सोम रहने डाक्टर साहैब लग गेलौं तँ
देखलिऐ मारि भीड़। रोगी सभकेँ देखैत-देखैत साँझ पड़ि गेलनि। सिमराहीओ जेबाक रहनि।
मुदा रमणजीकेँ कहलियनि तँ डाक्टर साहैबकेँ कहलखिन जे हिनको बेटा डाक्टर छथिन
तखनि हमरा ऐठाम एला। आला लगा देखलखिन, ब्लडपेसर सेहो जँचलखिन आ कहला जे बढ़ल
छन्हि जइसँ लकबा मारि देलकनि। दबाइ सभ लिखि कहलखिन चलए दियौ। काल्हिसँ आइ
धरि दस बोतल पानि चढ़ि गेलनि मुदा कोनो सुधार नै भेलनि। खाली कखनो-कखनो आँखि तकैत
रहै छथिन जेना केकरो खोजैत हुअए।”
ई कहैत कहैत रवि
कान्तकेँ बुकौर लगि गेलनि। आँखिसँ टप-टप नोर झहरए लगलनि। पिताकेँ कनैत देखि
सुमित्रा सेहो कानए लगली। रामकुमार फोरो पुछलकनि-
“डाक्टर भैयाकेँ फेर फोन केलियनि आकि
नै?”
रवि कान्त
कहलखिन-
“रातिएमे फोनपर सभ बात बतौलिऐ। तैपर
फूलबाबू कहलक, काल्हि
दू बजै सिमराही जा डाक्टर साहैबकेँ सभ बात कहिहक। मुदा अपनासँ फूलबाबू फोन कऽ
माएक हालति नै पुछलक। जेते बेर फोन केलौं हमहीं केलौं।”
बिच्चेमे सुमित्रा
पिताकेँ पुछलखिन-
“भौजीओ ने फोन केलक?”
रवि कान्त
बजला-
“गै बताहि, जौं अपन जनमल नै
पुछलक तँ आनक कोन बात। तोरा तँ सभ गप बुझले छौ जे केते कठिनसँ ओकरा पढ़ैलौं।”
सुमित्रा बजली-
“से कोनो हमरा नै देखल अछि। अहाँक कमाइसँ
पूरा नै भेल तँ माएक सभटा गहना-जेबर बेचि कऽ दऽ देलियनि। तहूसँ नै भेल तँ जमीनो
बेचि दऽ देलियनि। हँ तँ सिमराहीवला डाक्टर लग गेलिऐ तँ ओ की कहलनि?”
रवि कान्त
बजला-
“कहलनि जे लकबा मारने छन्हि। उमेरो अस्सीसँ
ऊपरे छन्हि से आब उठब मोसकिल छन्हि। अपना जानि जे सेवा कऽ सकबनि से करियनु।”
रातिमे
खानपुरवाली सबहक खेनाइ बनौलक। खेनाइ खा रामकुमार आ रवि कान्त सुतैले चलि गेला।
सुमित्रा माएक पाँजरमे बैसल छेली। रातिम एगारह बजे बुढ़ीक शरीरमे हरकति भेल।
आँखि ताकि बजली-
“बौआ नै आएल? डाकडर बौआ हौ
डाकडर बौआ?”
सुमित्रा
टोकलकनि-
“माए हम छियौ, सुमित्रा गोर
लगै छियौ।”
“के, बुच्ची? कखनि एलँह? पाहुनो एलखुन
हेन?”
“हँ ऊहो आएल छथिन आ कन्हैयौ आएल अछि।”
तखने रवि कान्त
एलखिन आ राम कुमार सेहो।
“गोर लगै छियनि माए।” रामकुमार
बुढ़ीक पएर छुबैत कहलखिन।
“नीक्के रहथु। जुग-जुग जीबथु।
डाकडर बौआ नै आएल। आब ओकर मुँह नै देखबै। पोताक देखैक सिहन्ता नेनहि मरि जाएब।”
रामकुमार कहलखिन-
“हिनका किछु नै हेतनि। हम भिनसरे डाक्टर
भैयाकेँ फोन कऽ गाम बजाएब।”
बुढ़ी कहलखिन-
“अच्छा!”
अच्छा कहिते
बुढ़ीकेँ हिचकी उठलनि आ गरदनि सिरमापरसँ गिर पड़ल। सुमित्रा माए-माए कहैत कानए
लगली। रामकुमार बुढ़ीक नारी देखैत बजलखिन-
“माए चलि गेली!”
प्रोफेसर बेटा
गाम नाओं मौआहा।
जिला सप्तरी। नेपाल अधिराज्य। बेस झमटगर गाम। बारहो वर्णक लोकक बसोबास करैबला
गाम। ओइ गाममे एक गोटेक नाआंे रौदी राउत। हुनकर उमेर लगधग अस्सी बरख। पाँच हाथक
लम्गर मरद। श्याम वर्ण। मेहनती आ स्वाभिमानी बेकती।
हम अपना
मामा लेल भोँट मागए मौआहा गेल छेलौं। मामा नेपालक संविधान सभाक सदस्यक लेल ठाढ़
भेल छला। ओही क्रममे हमरा राउतजीसँ भेँट भेल छल। जखनि हम आ हमर दूगो संगी रामबाबू
आ गिरिस सभ कोइ राउत जीक दरबज्जापर पहुँचलौं तँ ओ ओतै छला। हमरा सभकेँ बड़खातिर
बात केलनि। अपना पोताकेँ बजा जाह पिऔलनि। हम हुनका अपन मामक लेल भोँट मंगलियनि
तँ ओ कहला-
“जे नीक लोक हएत तिनका हम जरूर भोँ देब।”
रातिमे हमरा
सभकेँ रूकबाक लेल आग्रह केलनि। हमहूँ सभ सोचलौं, एतएसँ बरिसानि
बारह किलो मीटर अछि। ओतए जाइसँ नीक हएत रातिमे एतै रूकि आरो भोँटर सभसँ सम्पर्क
करी। हम राउत जीकेँ कहलियनि-
“हम सभ अहीं ऐठाम रातिमे रूकब, भोजनो करब आ
अरामो करब। ताबे हम सभ भोँटरसँ सम्पर्क करैले गाम घुमै छी।”
राउतजी कहलनि-
“सबेरे आबि जाएब।”
हम सभ आठ बजे
रातिमे हुनका ओइठाम पहुँचलौं। ओ हमरे सबहक बाट ताकि रहल छला। हमरा सभकेँ पहुँिचते
पोताकेँ हाक दऽ पानि अनैले कहलखिन। हम सभ हाथ मुँह धोलौं। राउतजी अपना पोताकेँ
कहलखिन-
“हिनका सभकेँ जल्दी भोजन करा दहुन। भूख
लगल हेतनि।”
किछुए काल
पछाति हमरा सभकेँ आँगन लऽ गेला।
भीतक
देबाल आ ऊपर खपड़ासँ छाड़ल घर छल। अँगना आ ओसारा बड़ चिक्कन-चुनमुन छल।
पछवरिया ओसारिपर हमरा सबहक भोजन लेल कम्बलक आसन लगौल छल। हम सभ भोजन केलौं।
जाबे धरि हम सभ भोजन केलौं ताबे धरि राउतजी अपने बैसल रहला आ पोताकेँ कहि हमरा
सभकेँ परसन-पर-परसन दिया
खुअबैत रहला। हम एक बेर हुनकाेसँ भोजनक आग्रह केलियनि तँ कहला जे हम पछाति करब।
भोजन पछाति हम सभ दरबज्जापर आबि गेलौं। किछुए काल पछाति राउतोजी भोजन कऽ हमरा
सभ लग आबि कऽ बैसला। हम हुनकासँ परिवारक विषयमे चर्चा कलियनि। ओ जे अपना परिवारक
विषयमे कहलनि ओइसँ हुनक वेदना बुझहलियनि। ओ कहला-
“बौआ, हमर बाबूजी हमरा
मात्र दू बीघा खेत दऽ गेल छला। हम दूध बेचि आ तरकारी खेती कऽ आइ दस बीघा जमीन
बनेलौं। हमरा तीनटा बेटा आ एकटा बेटी अछि। बेटीक बिअाह भऽ गेल अछि। जमाए मास्टर
छथि। एकटा बेटा गिरहस्त आ एकटा प्रोफेसर अछि। छोटका बेटा बी.ए.पास कऽ गामे
धनकुट्टा मील चलबैए। प्रोफेसर राजविराजमे मकान बनेने अछि। लोको वेद ओतै रहै छै।
एकटा प्रेस सेहो चलबैए। रूपैआक नीक आमदनी छै।”
तैपर हम पुछलियनि-
“बाबा, प्रोफेसर साहैब
तँ भैयारी सभकेँ मदति करिते हेथिन।”
तैपर राउतजी
कहला-
“बौआ, से जुनि पूछू।
दुनियाँमे कोइ केकरो नै छिऐ। लोक केते दुख काटि बाल-बच्चाकेँ
पढ़बैए। मुदा जखनि बेटा कमाए लगै छै तँ सभटा बिसरि जाइ छै। लोकवेदक अलाबे किछु
नजरिएपर ने चढ़ै छै।”
पुछलियनि-
“से किअए कहै छिऐ, अहाँ?”
राउतजी कहला-
“जखनि हमर मझिला बेटा दरभंगामे पढ़ैत
रहए तखनि जेठका भाय हर जोति ओकरा देलक। जखनि पाइ घटि गेलै तँ एम.ए.क फारम भरै काल
जेठकी कनियाँ अपन हौंसली बन्हक लगा पाइ पठेलक। जखनि राजविराजमे प्रोफेसरी भेलै
तँ ओ सभ सभटा बिसरि गेल। पछाति एकटा प्रेस खोललक तँ कहलिऐ छोटका भाएकेँ रखि
लहक तँ हमर बात नै मानि अपना सारकेँ रखलक। किछु दिनक बाद हमरा जेठकी पुतोहुकेँ
पेटमे दरद उठलै। राजविराजमे डाक्टर लग लऽ गेलिऐ। डाक्टर कहलक जे हिनका पेटमे
पाथर भऽ गेलनि। जल्दीसँ ऑपरेशन करए पड़त। दरभंगा लऽ जा करा दियौ। बीस हजारक
खर्चक अनुमान डाक्टरो कहलनि। हम चाउर-गहुम बेचि कऽ पनरह हजारक इंजाम केलौं आ
पाँच हजार टाका प्रोफेसरसँ मंगलिऐ तँ कहलक, हमरा लग एकोटा टाका नै अछि। परिवारमे
बड़ खर्च होइए। तैपर हम कहलिऐ, हौ, बड़की कनियाँ तोरा पढ़ाइमे बड़ मदति केने छथुन।
अखनि ओ बेराम अछि तँ तूँ कहै छह पाइए नै अछि। केते दुख हेतनि बड़की कनियाँकेँ।
मुदा ओ एको रूपैआ नै देलक। अंतमे हमर पत्नी अपन कौटबी बेचि दरभंगा देलक। दरभंगा
संगे जाइले प्रोफेसरकेँ कहलिऐ तँ सेहो तैयार नै भेल कहलक, मारि काज अछि।
एको मिनटक छुट्टी नै अछि। तखनि हम हमर जेठका बेटा आ पत्नी सभ कोइ दरभंगा जा
बड़की कनियाँक ऑपरेशन करेलौं।”
तैपर हम पुछलियनि-
“अँए यौ, प्रोफेसर साहैब
किछु ने मदति केलथि?”
राउत जी कहलनि-
“एकटा दोसर गप बतबै छी। हमर किछु जमीन
नहरिमे चलि गेल रहए। सरकार जमीनक मुआबजा भुगतान केलक। राजविराजेमे रूपैआ भेटल।
रातिमे हम रूपैआ प्रोफेसरकेँ रखैले देलिऐ। भिनसर भने गाम अबै काल रूपैआ मंगलिऐ
तँ ओ कहलक, हमरा
रूपैआ बेगरता अछि। अहाँ लग तँ रखले रहत दू मास पछाति आपस करब। जखनि तीन मास
पछाति छोटका बेटाले धनकुट्टा मील आ आटा चक्की बैसबैले रूपैआ मंगलौं तँ कहलक, सभ खेत-पथार तँ ओही भाय
सभ लेल छोड़ि देने छिऐ। हम तँ मात्र खरचे जोकर चाउर-गहुम-दालि-लल्लू-पिआजु अनै छी
बाँकी सभ किछु तँ ओकरे सभ लेल रहि जाइत अछि। पाँच हजार रूपैए रखि लेलौं तँ कोन
बड़का अन्हैर भऽ गेल। बेटीक जे बिआह केलाैं ओहूमे एकोटा छिद्दी नै देलक। ई
प्रोफेसर तँ ओहू दुनू भाँइक सम्पति हरपैले चाहैए। एतेक दिनसँ प्रोफेसर अछि।
प्रेस से चलबैत अछि जइसँ रूपैआक नीक आमदनी छै। मुदा आइ धरि हमरा आकि माएकेँ
एक्को टाका नै देने हएत। बौआ, जे विद्वान से बेइमान।”
हमरा राउत जीक
बात सुनैत-सुनैत
निन्न आबए लगल। कहलियनि-
“बाबा, हम सुतै छी।
अहूँ सुति रहू।”
सोच
“बाबूजी आइ.आइ.टी. प्रतियोगिता
परीक्षाक तैयारी लेल कोचिंग करब। राजस्थानक कोटामे नाओं लिखाएब। ओतए नीक तैयारी
करौल जाइ छै। तइले एक लाख टाका चाही।” अजीत दरभंगासँ अबित पिताकेँ कहलकनि।
बेटाक बात सुनि
शीतल राय बिगरैत कहलखिन-
“हरिदम टाका केतएसँ औत, पाँचमे दिन तँ
तोरा पाँच हजार टाका देने रहियौ। ऐतए कि रूपैआक गाछ अछि। जखनि मन भेल झखा लिअ।
देखै नै छिही दादाक इलाजमे केते खरच भऽ रहल छौ। ओ किछुए दिनक मेहमान छथिन।
अखनि धरि दबाइए बले जीबैत रहला अछि। मुदा आब बेसी दिन नै खेपता।”
अजीत बाजल-
“सुजीत भाय, कोटामे नाओं लिखौलनि।
ओ हमरा कोटेसँ फोन केने छला। कहलनि जे सत्तरि हजार एडमिशनमे लगत आ रहै-खाइक अलगसँ।
सुजीत तँ अपना सभसँ गरीबे छथिन। हुनकर पिताकेँ तँ चारिए बीघा खेत छन्हि। धिया-पुताकेँ ट्यूशन
पढ़ा काज चलबै छथिन। अपना तँ दस बीघासँ बेसीए खेत हएत। रूपैआ नै अछि तँ पाँच
कट्ठा खेते बेचि लिअ।”
शीतल राय जोरसँ
बजला-
“देख, बेसी हमर दिमाग
नै चाट। हम खेत नै बेचब। लोक की कहत। कहत ने जे शीतलो खेत बेचि-बेचि खाए लगल।
परुकाँ साल गीताक बिआहमे बीघा भरि खेत बिकले रहए। हरिदम जँ खेत बेचब तँ गाम-समाजमे कोन इज्जति
रहत।”
बाबू जीकेँ अपन
गप नै मानैत देखि अजीत माए लग पैरवी लगौलक। माए सभ बात बूझि पति लग जा बड़
खुशामद केलखिन मुदा शीतल राय साफ तैयार नै भेला।
शीतल
रायकेँ दस बीघा खेत। एकटा बेटा आ एकटा बेटी जेकर बिआह-दुरागमन सभटा भऽ
गेल छन्हि। ओ अपना दुल्हा संग राँचीमे रहै छथिन। शीतल रायक पिता तँ जीविते
छथिम मुदा माए मरि गेल छथिन। पिता दम्माक पुरान रोगी छथिन। बेटा अजीत पढ़ैमे
होशगर छन्हि। मैट्रिको आ आइ.एस.सी.मे नीक नम्मर अनने अछि। मुदा शीतल राय पढ़ाइकेँ
बेसी महत नै दइ छथिन। हुनकर सोच छन्हि एकटा बेटा अछि, दस बीघा जमीन
अछि। कोन जरूरी छै बेसी पढ़बाक। आब पढ़ाइ छोड़ि खेती-गिरहस्तीक काज
देखह। अजीतकेँ रूपैआ नै देलखिन तँए ओ खेनाइ-पीनाइ छोड़ि
देलक। तीनिए दिन पछाति शीतल रायक पिता मरि गेलनि। आब भोज-भातक चर्च हुअए
लगल।
शीतल
रायक पिता जोखन मरड़ गामेमे मात्र नै परोपट्टामे नामी बेकतीमे एक छला। जातिक
मैनजन सेहो छला। शीतल राय सोचए, बाबूजी मैनजन छला। तँए हुनकर श्राधक भोज खुब नीक आ
नम्हर हेबाक चाही। रसगुल्ला-लालमोहनक भोज करब। भोज आ क्रिया-कर्ममे दू लाख
टाकासँ बेसी खर्च हएत। मुदा हाथपर तँ नै अछि। से नै तँ दस कट्ठा खेते बेचि लेब।
ई काज दोहरा कऽ फेर थोड़े हएत। अपनो नाआंे कऽ लेब। अजीत सभ गप सुनैत रहए मुदा बाजए
किछु नै। ओकरा दिमागमे कोटाक अलाबे किछु एबे ने करैत।
भोज-भातक इंजामक लेल
शीतल राय अपन सार बेचनजी केँ बजौला। बेचनजी हाइ स्कूलमे शिक्षक छथिन। ओ अबिते
बहनोइसँ कहलखिन-
“जेतबे सकर्ता हुअए तेतबे भोज करू। जमीन
बेचि भोज केलासँ कोन लाभ।”
तैपर शीतल राय
बजला-
“यौ मास्टर साहैब, बाबूजी जातिक
मैनजन छला। परोपट्टामे हुनकर नाम छन्हि। नीकसँ भोज नै भेने लोक की कहत?”
जखनि ई गप-सप्प दुनू सार-बहनोइमे होइ छल
तखनि अजीतो ओतै रहए। पिताक बात सुनि अजीत बाजल-
“मामा यौ, बाबूजी हमरा
कोचिंग करैले एक लाख टाका नै देता मुदा दादाक भोज खेत बेचि कऽ दू लाख टाका खर्च
करथिन?”
तैपर शीतल राय
टोकलखिन-
“पहिने हमरा भोज करए दे। तेकर पछाति आर
किछु सोचब।”
बहनोइक बात सुनि
बेचनजी बजला-
“अँइ यौ पाहुन, अहाँ कोन मनुख
छी। बेटाक इंजीनियरिंगक प्रतियोगिता परीक्षा तैयारी लेल टाका नै देबै आ भोज-भात खुब ऐल-फइलसँ करब? धूर जी! केहेन अहाँक सोच
अछि। छोड़ू भोज-भात।
पहिने अजीतकेँ रूपैआक इंजाम कऽ दियौ। तेकर पछाति भोज-भातक गप सोचब। बेटा
जे इंजीनियर भऽ जाएत तँ बड़ पैघ बात हएत।”
शीतल राय सोचए
लगला, बेचन
बाबू नीके कहै छथि।
विदेह नूतन अंक गद्य-पद्य भारती
१. मोहनदास (दीर्घकथा):लेखक: उदय प्रकाश (मूल हिन्दीसँ मैथिलीमे अनुवाद विनीत उत्पल)
२.छिन्नमस्ता- प्रभा
खेतानक हिन्दी उपन्यासक सुशीला झा
द्वारा मैथिली अनुवाद
३.कनकमणि दीक्षित (मूल नेपालीसँ
मैथिली अनुवाद श्रीमती रूपा धीरू आ श्री धीरेन्द्र प्रेमर्षि)
४.तुकाराम रामा शेटक कोंकणी उपन्यासक मैथिली
अनुवाद डॉ. शम्भु
कुमार सिंह द्वारा
पाखलो
बालानां कृते
बच्चा
लोकनि द्वारा स्मरणीय श्लोक
१.प्रातः काल ब्रह्ममुहूर्त्त (सूर्योदयक एक घंटा पहिने)
सर्वप्रथम अपन दुनू हाथ देखबाक चाही,
आ’ ई श्लोक बजबाक चाही।
कराग्रे वसते
लक्ष्मीः करमध्ये सरस्वती।
करमूले स्थितो
ब्रह्मा प्रभाते करदर्शनम्॥
करक आगाँ
लक्ष्मी बसैत छथि, करक मध्यमे सरस्वती, करक मूलमे ब्रह्मा स्थित छथि। भोरमे ताहि द्वारे करक दर्शन
करबाक थीक।
२.संध्या काल दीप लेसबाक काल-
दीपमूले स्थितो
ब्रह्मा दीपमध्ये जनार्दनः।
दीपाग्रे
शङ्करः प्रोक्त्तः सन्ध्याज्योतिर्नमोऽस्तुते॥
दीपक मूल भागमे
ब्रह्मा, दीपक
मध्यभागमे जनार्दन (विष्णु) आऽ दीपक अग्र भागमे शङ्कर स्थित छथि। हे संध्याज्योति!
अहाँकेँ नमस्कार।
३.सुतबाक काल-
रामं स्कन्दं
हनूमन्तं वैनतेयं वृकोदरम्।
शयने यः
स्मरेन्नित्यं दुःस्वप्नस्तस्य नश्यति॥
जे सभ दिन
सुतबासँ पहिने राम, कुमारस्वामी, हनूमान्, गरुड आऽ भीमक स्मरण करैत छथि, हुनकर दुःस्वप्न नष्ट भऽ जाइत छन्हि।
४.
नहेबाक समय-
गङ्गे च यमुने
चैव गोदावरि सरस्वति।
नर्मदे सिन्धु
कावेरि जलेऽस्मिन् सन्निधिं कुरू॥
हे गंगा, यमुना, गोदावरी, सरस्वती, नर्मदा, सिन्धु आऽ कावेरी धार। एहि जलमे अपन सान्निध्य दिअ।
५.उत्तरं यत्समुद्रस्य हिमाद्रेश्चैव दक्षिणम्।
वर्षं तत्
भारतं नाम भारती यत्र सन्ततिः॥
समुद्रक
उत्तरमे आऽ हिमालयक दक्षिणमे भारत अछि आऽ ओतुका सन्तति भारती कहबैत छथि।
६.अहल्या द्रौपदी सीता तारा मण्डोदरी तथा।
पञ्चकं ना
स्मरेन्नित्यं महापातकनाशकम्॥
जे सभ दिन
अहल्या, द्रौपदी,
सीता, तारा आऽ मण्दोदरी, एहि पाँच साध्वी-स्त्रीक स्मरण करैत छथि, हुनकर सभ पाप नष्ट भऽ जाइत छन्हि।
७.अश्वत्थामा बलिर्व्यासो हनूमांश्च विभीषणः।
कृपः
परशुरामश्च सप्तैते चिरञ्जीविनः॥
अश्वत्थामा,
बलि, व्यास, हनूमान्, विभीषण, कृपाचार्य आऽ परशुराम-
ई सात टा चिरञ्जीवी कहबैत छथि।
८.साते भवतु सुप्रीता देवी शिखर वासिनी
उग्रेन तपसा
लब्धो यया पशुपतिः पतिः।
सिद्धिः साध्ये
सतामस्तु प्रसादान्तस्य धूर्जटेः
जाह्नवीफेनलेखेव
यन्यूधि शशिनः कला॥
९.
बालोऽहं जगदानन्द न मे बाला सरस्वती।
अपूर्णे पंचमे
वर्षे वर्णयामि जगत्त्रयम् ॥
१०. दूर्वाक्षत मंत्र(शुक्ल यजुर्वेद अध्याय २२, मंत्र
२२)
आ ब्रह्मन्नित्यस्य प्रजापतिर्ॠषिः। लिंभोक्त्ता देवताः।
स्वराडुत्कृतिश्छन्दः। षड्जः स्वरः॥
आ ब्रह्म॑न् ब्राह्म॒णो ब्र॑ह्मवर्च॒सी जा॑यता॒मा रा॒ष्ट्रे
रा॑ज॒न्यः शुरे॑ऽइषव्यो॒ऽतिव्या॒धी म॑हार॒थो जा॑यतां॒ दोग्ध्रीं
धे॒नुर्वोढा॑न॒ड्वाना॒शुः सप्तिः॒ पुर॑न्धि॒र्योवा॑ जि॒ष्णू र॑थे॒ष्ठाः स॒भेयो॒
युवास्य यज॑मानस्य वी॒रो जा॒यतां निका॒मे-नि॑कामे नः प॒र्जन्यों वर्षतु॒ फल॑वत्यो
न॒ऽओष॑धयः पच्यन्तां योगेक्ष॒मो नः॑ कल्पताम्॥२२॥
मन्त्रार्थाः सिद्धयः सन्तु पूर्णाः सन्तु मनोरथाः।
शत्रूणां बुद्धिनाशोऽस्तु मित्राणामुदयस्तव।
ॐ दीर्घायुर्भव। ॐ सौभाग्यवती भव।
हे भगवान्। अपन देशमे सुयोग्य आ’ सर्वज्ञ
विद्यार्थी उत्पन्न होथि,
आ’
शुत्रुकेँ नाश कएनिहार सैनिक उत्पन्न होथि। अपन देशक गाय खूब दूध दय बाली, बरद भार वहन
करएमे सक्षम होथि आ’ घोड़ा
त्वरित रूपेँ दौगय बला होए। स्त्रीगण नगरक नेतृत्व करबामे सक्षम होथि आ’ युवक सभामे
ओजपूर्ण भाषण देबयबला आ’
नेतृत्व देबामे सक्षम होथि। अपन देशमे जखन आवश्यक होय वर्षा होए आ’ औषधिक-बूटी सर्वदा
परिपक्व होइत रहए। एवं क्रमे सभ तरहेँ हमरा सभक कल्याण होए। शत्रुक बुद्धिक नाश
होए आ’ मित्रक
उदय होए॥
मनुष्यकें कोन वस्तुक इच्छा करबाक चाही तकर वर्णन एहि
मंत्रमे कएल गेल अछि।
एहिमे वाचकलुप्तोपमालड़्कार अछि।
अन्वय-
ब्रह्म॑न् - विद्या आदि गुणसँ परिपूर्ण ब्रह्म
रा॒ष्ट्रे - देशमे
ब्र॑ह्मवर्च॒सी-ब्रह्म विद्याक तेजसँ युक्त्त
आ जा॑यतां॒- उत्पन्न होए
रा॑ज॒न्यः-राजा
शुरे॑ऽ–बिना डर बला
इषव्यो॒- बाण चलेबामे निपुण
ऽतिव्या॒धी-शत्रुकेँ तारण दय बला
म॑हार॒थो-पैघ रथ बला वीर
दोग्ध्रीं-कामना(दूध पूर्ण करए बाली)
धे॒नुर्वोढा॑न॒ड्वाना॒शुः धे॒नु-गौ वा वाणी
र्वोढा॑न॒ड्वा- पैघ बरद
ना॒शुः-आशुः-त्वरित
सप्तिः॒-घोड़ा
पुर॑न्धि॒र्योवा॑- पुर॑न्धि॒- व्यवहारकेँ धारण
करए बाली र्योवा॑-स्त्री
जि॒ष्णू-शत्रुकेँ जीतए बला
र॑थे॒ष्ठाः-रथ पर स्थिर
स॒भेयो॒-उत्तम सभामे
युवास्य-युवा जेहन
यज॑मानस्य-राजाक राज्यमे
वी॒रो-शत्रुकेँ पराजित करएबला
निका॒मे-नि॑कामे-निश्चययुक्त्त कार्यमे
नः-हमर सभक
प॒र्जन्यों-मेघ
वर्षतु॒-वर्षा होए
फल॑वत्यो-उत्तम फल बला
ओष॑धयः-औषधिः
पच्यन्तां- पाकए
योगेक्ष॒मो-अलभ्य लभ्य करेबाक हेतु कएल गेल योगक रक्षा
नः॑-हमरा सभक हेतु
कल्पताम्-समर्थ होए
ग्रिफिथक अनुवाद- हे ब्रह्मण, हमर राज्यमे
ब्राह्मण नीक धार्मिक विद्या बला, राजन्य-वीर,तीरंदाज, दूध दए बाली गाय, दौगय बला जन्तु, उद्यमी नारी होथि। पार्जन्य आवश्यकता पडला पर वर्षा
देथि, फल देय
बला गाछ पाकए, हम सभ
संपत्ति अर्जित/संरक्षित
करी।
विदेह नूतन अंक भाषापाक रचना-लेखन
इंग्लिश-मैथिली-कोष / मैथिली-इंग्लिश-कोष
प्रोजेक्टकेँ
आगू
बढ़ाऊ, अपन सुझाव आ योगदान ई-मेल द्वारा ggajendra@videha.com पर पठाऊ।


text:
मोकामा। 04 फरवरी। बिहारक श्रम संसाधन मंत्री विजय प्रकाश के गाड़ी दुर्घटनाग्रस्त होयबाक खबैर अछि। एहि दुर्घटना मे कैको सुरक्षाकर्मी के घायल होयबाक खबैर अछि। ई हादसा ओहि समय भेल जखन मंत्री विजय प्रकाश पटना वापस आबैत छला।
बताओल जे रहल अछि कि जखन मंत्री विजय प्रकाश केर काफिला पटना दिस जायत छलैन्ह, ओहि समय हुनकर आगू आगू जाय बला एस्कॉर्ट गाड़ी पलटी गेलैन्ह। बख्तियारपुर पटना फोरलेन स्थित कटौना गाम लग भेल एहि हादसा मे कैको पुलिसकर्मी घायल भ' गेला। हादसा के शिकार सभ पुलिसकर्मि के तुरंत इलाजक लेल पटना ल' गेल गेलैन्ह।


text:
रूपेश त्योंथक पोथी 'एक मिसिया'
==============================================
सूचना प्रौद्योगिकीक एहि युगमे समस्त युवा वर्ग आई अपन रोजी रोटीक लेल भारते नहिं, विदेशो दिस ससरि रहल अछि। युवावर्गक पलायनसं आवश्यकतासं अधिक कमाइ करबाक प्रवृत्तिसं ओ आई अपन जड़ि, माटि, भाषा, संस्कॄति, साहित्य आदिसं कटल जा रहल छाय्थ। हुनका पर मात्र पाई कमाइक धुन सवार भ गेल अछि। मुदा मुदा आइयो महानगरीक चौंधियात जीवनशैलीक बादो किछु एहनो प्रतिभा-समपन्न मातॄभाषा प्रेमी , साहित्यानुरागी, अपन संस्कृतिक संवाहक मैथिल युवा छैथ जे मिथिला, मैथिली , साहित्यिक ओ सांस्कृतिक गतिविधिमे सतत सक्रिय छैथ आ अप्रत्यक्ष रुपमे बहुत रास काज कए रहल छैथ। एहने युवा शक्तिमे एकटा उदीयमान नाम थिक रुपेश कुमार झा “त्यौंथ”।
आईटी क्षेत्रमे कार्य केनिहार रुपेश जी एक संगे कवि, व्यंग्यकार, कथाकार, आलेखक, पत्रकार तथा मैथिलीक लोकप्रिय समाद पोर्टल “मिथिमीडिया” केर संस्थापक-संपादक छैथ। हुनक रचनात्मक यात्र एक दशक पूर्वहिसं प्रारंभ भेल चल जहन ओ झलक मिथिला, वरिष्ठ मैथिली पत्रकार श्री ताराकान्त झाक सम्पादनमें प्रकाशित होय बला मैथिली अखबार मिथिला समाद मे नियमित कॉलम लिखैत छलाह ।
“एक मिसिया” रुपेश जीक पहिल कविता-संग्रह थिक। एहि संग्रहमे कुल 25 गोट कविता अछि जेकि विविध विषय-वस्तु पर केन्द्रित अछि। कविता-संग्रहक पहिल कविता वाग्देवी शारदे मां सरस्वतीक प्रति समर्पित अछि- “ कर दया मां, रहल त्यौंथ” कानि , मां शार्दे वर दे भवानी।“ महाकवि विद्यापतिक कातर चित्र प्रस्तुत क’ रुपेश जी अपन कविता “ विद्यापतिक आंखिमे नोर”के माध्यमसं मैथिलीक दुर्दशा दिस सबह्क ध्यान आकृष्ट क’ तहल छैथ। विद्यापति पर्व समारोह आदिक आयोजन क लेला सं माय्थिली अपन मातॄभाषाक प्रति योगदानसं बांचि नहिं सकैत अछि। एहि संवादपरक कवितामे मिथिला मैथिलीक वर्तमान पीढीक मैथिली पर एकटा आक्षेप सेहो अछि -
“ आम मैथिल जाबे बुझत नहि मैथिलीक मोल,
ताबे की हेतS पीटने ढोल?
ई भेलS जे जड़ि ठूंठ आ फ़ुनगी हरियर,
मुरही कम आ घुघनी झलगर
खाली हमर गुण गेने किछु हेतS थोड़?”
आ कविक रुपमे रुपेश जीक हॄदयक व्यथा एकटा समाधान हेतु तत्पर आ कटि बुझा रहल छैथ-
“कोना सुखायत विद्यापतिक आंखि केर नोर?”
रुपेश जीक कवितामे गाम घरक बात सेहो कहल गेल अछि।
गमैया परिवेश हुनक कविताक पॄष्ठभूमि थिक।
“खेतक बड़का आरि पर “ एकमात्र बाल कविता थिक जाहिमें श्रम-कर्मक महत्वकें स्पष्ट रुपें रेखांकित कएल गेल अछि। श्रमक महता बुझबैत कवि कहैत छैथ-
“श्रम होइछ सर्वोपरि ढौआ सं ने कम
आबयबला संतति हेतु करैछ ओ जोगार “
आ एहिमे निष्काम योगक तत्व उजागर भेल अछि-
“चलैत रहैत छै एहिना बौआ ई समय केर चक्र,
करैत रहS सुकर्म बनि कर्मठ, हो चाहे दिन तोहर वक्र
सुकर्मक फ़ल अबस्से होइत अछि नीक
कर्म हिसाबे सभ कें भेटऐछ फ़ल सटीक । “
रुपेश जीक कविता देशमे व्याप्त गरीबी, आतंकवाद, बेरोजगारी, नैतिक पतन आदिक व्याप्त अन्हार पर इजोत दS रहल अछि। “जरा रहल छी श्रद्धा दीप” अन्हार बीच दीप जरा रहल अछि । “निशाचरक अछि तांडव बढल असह्य भेल प्रहार” सं आहत कवि हॄदय व्यथित अछि। जुग-जमानाक चालि देखि विस्मित छैथ। मुदा एहि सबके लेल ओ सरकारकें दोषी बुझैत कहैत छैथ-
“फ़ुटैछ फ़टक्का बम, तें जिनगी ने कोनो ठीक
जनता भेल बेघर, मुदा सरकारक ने डोलैछ टींक “
“जागू आब “ आह्वानपरक कविता अछि जाहिमे बेरोजगारी, हिंसा, लोकतंत्रक दयनीयताक सजीव चित्रण भेल अछि। नव क्रान्तिक आह्वान करैत किछु नवजागरण संबंधी पांति सराहनीय बूझना जा रहल अछि-
मूख अछि गद्दी पर बैसल / पढल लिखल बेकार अछि
सत्य अहिंसा आइ काइल/ एहि समाजसं बारल अछि।
किछु एहने बात “ बूथ कैपचरिंग” कवितामे सेहो कहल गेल अछि- गामक हवा अछि बिगरल/ अछि स्वार्थ जलसं सभ भीजल” । एहि कवितामे शासन व्यवस्था पर कटाक्ष करैत कहल गेल अछि- पोसब गुन्डा हम कएकटा/ उगि गेल अछि हमरो दूटा सिंग/ करब हमहुं आब बूथ कैपचरिंग ।
मैथिल समाजमे बात छकरक एकटा अदभुत वाचिक परम्परा रहल अछि। समस्याक समाधान करबाक बदलामे अपन “थुथुरलॉजी”सं चौक चौराहा पर पानक पीक युक्त सम्भाषणरत मैथिलक एहि प्रवृति पर कटाक्ष अछि रुपेश जीक कविता “नहि बदलत बात छकरला सं “। मिथिलाक समाज पर अपन व्यंग्यात्मक शैलीक प्रयोग करैत कहैत छैथ- “ ई थेथर समाज एहने रहत सदैव,/ नहि बदलत बात छकरला सं”। एहि कवितामे किछु मार्मिकताक तत्व सेहो देखल जा सकैत अछि जहन ओ कहैत छैथ- “मिथिला दहाइत रहत सदाय्व,/ बेंगक भूत सं”।
सामाजिक विद्रूपता आ अनाचारके मिथिला सं बाहिर करबाक लेल “ क्रान्तिक पुकार” कए रहल छैथ। कवि समस्त लोककें सम्बोधित करैत कहैत छैथ-
दूर करू मिलि कंटक असंख्य,/ चाही क्रान्ति आब ने मंतव्य” /
आत्मपरक कविता “ जिनगी-वसंत “ नव स्फ़ूर्ति, नव सोच, नव ऊर्जा , आत्म विश्वाससं भरल कविता थिक। प्राकृतिक सौन्दर्यक मनोरम चित्र प्रस्तुत करैत मानवताक रक्षाक वास्ते सुन्नर जीवन-दर्शनक बात राखल गेल अछि। प्रगतिशीलताक सोचकें नव आयाम दैत एक आदर्श समाजवादक तत्वकें बड्ड गहीरता आ सौम्यतासं रेखांकित कएल गेल अछि। एहि कविताक किछु पांति पाठकें मनमे सहसा उर्जा ओ उल्लाससं भरि दैत अछि-“तनमन मे अछि भरल ऊर्जा विपुल / बनायब नाव नहि, ठोस पुल” आ “हारब ने हिम्मति, मृत्यु पर्यन्त” बड्ड प्रेरक अछि। आ एहि प्रेरणाक संग नव आशाक सनेस द जायत छैथ- “हिम्मत अछि एकदिन पायब लक्ष्य/ चहुंदिक रहत संघर्षक साक्ष्य।“
काव्य संग्रहक सबसं छोट छिन मुदा सबसं बेसी प्रभावी कविता “ एक मिसिया” , जाहि नाम पर काव्य संग्रहक नाम देल गेल अछि, जन समस्याक समाधानक स्वर मुखरित भेल अछि। एक मिसियासं आत्मसंतुष्टिक बाट पर चलैत सम्यक जीनगी जीबाक प्रेरणासं ओत प्रोत अछि।
“ प्रचंड ताप सं लहरैत धरती कें चाही
बरखाक शीतल बुन्न एक मिसिया
------------------------------------
मायक हेतु असीम आनंद सृजित करैछ
नेनाक हुलास ओ मुसकी एक मिसिया
रुपेश जीक कवितामे गरीबी, आतंकवाद, राजनीति, बेरोजगारी, अनीति, क्षद्मरुपता, बेईमानी, हिंसा, लोकतंत्रक बर्तमान दयनीय स्थित, दहेज प्रथा, प्रेम प्रकृति,चुनावी ठग, अभाव, विवशता, दहेजक समस्या, देश प्रेम, देशक चिन्ता, भ्रष्टाचार, अनाचार, जन समस्याक समाधानक तत्व परिपूर्ण अछि। कवि रुपेश व्यंग्यवाण चलाबयमे बड्ड माहिर बुझना जायत छैथ। युगीन परिवेशमें व्याप्त समस्त तत्वक सटीक आ सम्यक समायोजन भेल अछि हुनक पहिल काव्य संग्रह “ एक मिसिया”मे। कुल मिलाकए, एहि संग्रहक सब कविता पठनीय अछि, जीवन, समाज, दर्शन, संस्कृतिके बुझबाक समस्त आयाम-व्यायामक सुन्नर सीढी ठार कएल गेल अछि।
हमरा बुझने, “एक मिसिया “ मिथिला आ मैथिलक समकालीन परिस्थिति ओ मनोस्थितिक बुझबाक वास्ते काव्यानुरागी पाठक लोकनिक लेल पाथरक मील साबित होयत । रुपेश जीकें अनेकानेक बधाई ओ शुभकामना। संगहि, हुनक दोसर कृतिक प्रतीक्षामे बाट जोहैत हम आ हमर सुधी पाठकगण।
(पोथी प्राप्तिक लेल रूपेश त्योंथसॅ 09239415921 पर संपर्क कएल जा सकैछ)


text:
सोमवार, 10 जनवरी 2011
गद्य कविता - डॉ. काञ्चीनाथ झा ‘किरण’क नामक अद्वैत मीमांसा
रमेश 1961-
जन्म स्थान मेंहथ, मधुबनी, बिहार। चर्चित कथाकार ओ कवि । प्रकाशित कृति: समांग, समानांतर, दखल (कथा संग्रह), नागफेनी (गजल संग्रह), संगोर, समवेत स्वरक आगू, कोसी धारक सभ्यता, पाथर पर दूभि (काव्य संग्रह), प्रतिक्रिया (आलोचनात्मक निबंध)।गद्य कविता- डॉ. काञ्चीनाथ झा ‘किरण’क नामक अद्वैत मीमांसा
अहाँ स्वभिमानी छी, तँ किरण जी छी।
जनमानसक पक्षमे सामाजिक छी, तँ किरणजी छी।
अहाँ किरणजी छी, तँ मह-महाइत मिथिला छी।
अहाँ मह-महाइत मिथिला छी, तँ निश्चिते कह-कह भुन्हूर सन किरणजी छी।
अहाँ मानसिकता आ मोहविरा मे ‘सोइत’ छी, तँ किरणजी नहि छी। मोहविरा मे पञ्जी-प्रबन्धक ‘बाबू साहेब’ छी, तँ किरणजी नहिए टा छी।
अहाँ वास्तव मे ‘जयवार’ छी, तँ चलू कहुना कऽ किरणजी छी।
जँ ब्राह्मण-वर्गीकरण मे कत्तहु टा नहि छी अहाँ, तँ जरूर किरणजी छी।
आ जँ दसो दिकपालमे सँ क्यो अहाँक पैरवीकार नहि छथि, तँ ध्रुव सत्य मानू, अहाँ आर क्यो नहि, किरणेजी टा छी।
अहाँक मन-बन्ध सुमनजी-अमर जी सँ हो, तँ भऽ सकैए, संज्ञा रूपें अथवा मोहविरामे अहाँ साहित्यिक आ धार्मिक ब्राह्मण भऽ जाइ। अहाँक मन-बन्ध मधुपजी सँ हो, तँ निश्छल भक्त-हृदय मैथिल जीवनक लोकगायक अहाँकेँ मानबामे कोनो असौकर्य नहि। जँ मणिपद्ध जी सँ मन-बन्ध हो, तँ, अपना केँ मिथिलाक लोक-संस्कृति-चेताक उदात्त उदाहरण बूझि सकैत छी। आ जँ अहाँक मन-बन्ध किरणेजी टा सँ हो, तँ सय प्रतिशत मनुक्खक अलावा अहाँ आर किच्छु भैय्ये नहि सकैत छी।
कविवर सीताराम झाक अन्योक्ति-वक्रोक्ति आइयो मिथिलाक जड़ता-जटिलतापर मुङरी पटकि रहल अछि।
अपन मुक्तिक प्रसंग तकैत आइयो राजकमल मिथिलाक ‘महावन’ मे अहुरिया काटि रहल छथि।
बाबा बैद्यनाथकेँ पाथर कहैत आइयो किरण-शिष्य यात्रीक अनवरत ब्रह्माण्ड-विलाप जारी अछि। धूमकेतु ‘मनुक्खक देवत्वे’पर एखनो ‘रिसर्च’ कऽ रहल छथि। मुदा साक्षात् किरणजी आइयो मनुखताक उपेक्षापर गुम्हरैत। पुरातनपंथीकेँ कान पकड़ैत/ माटिक महादेवकेँ छोड़ि मनुक्ख-पूजनक-सुस्पष्ट उद्घोषणा कऽ रहल छथि।
अहाँ खट्टर कका छी, तँ, माङुरक झोड़सँ चरणामृत लऽ सकैत छी। मुदा किरणजी जकाँ माङुरक ओही झोड़सँ सर्वहारा वर्गक अरूदा बढ़ेवाक बैदगिरी नहि कऽ सकैत छी। अहाँ कञ्चन-जंघासँ कूच-विहार धरिक यात्रा कऽ सकैत छी, मुदा डोमटोलीसँ मुसहरी धरिक नहि। अहाँ समाजिक सरोकारमे सुधारवादी भऽ सकैत छी, मुदा, किसान-आन्दोलन केँ मिथिलाक जमीनपर उतारि परिवर्त्तनकामी नहि।
अहाँ भाङ पीबि वसंतक स्वागत करब, तँ, अहाँ केँ, बताह कहबामे हुनकर संघर्ष-गीतक भास कनियो बे-उरेब हेबाक प्रश्ने कहाँ अछि? जहिना रूसोक पष्ठभूमि बिना फ्रांसीसी क्रांति संभव नहि छल, तहिना ‘मधुरमनि’क पृष्ठभूमि बिना ‘जोड़ा-मन्दिर’क अस्तित्व संभव कहाँ छल? ‘जगतारानि’ नहि तँ ‘बाँसक ओधि’ की? माटिक अभ्यर्थना नहि आ जनोन्मुखी सोचक सर्जना नहि तँ, आलोचनाक राज हंसक धोधि की?
ओ प्राचीन गीतक ‘लाउड-स्पीकर’ बनि सकैत छलाह, नवीन गीतक सी.डी.क उद्गाता नहि। ओ राज-सरोवरक हंस बनि नीर-क्षीर-विवेक(?) सँ आभिजात्य मीमांसाक पथार लगा कऽ साहित्यालोचनक खुट्टा गाड़ि सकैत छलाह। मुदा नव-चेतनाक प्रगति-शील गीतक गाता आ ज्ञाता नहि। ओ किरणजीकेँ काव्योपेक्षाक दंश दऽ सकैत छलाह, मुदा हुनका काल-निर्णय आ आगत-पीढ़ीक ‘मूड’ अज्ञात छल। ओ वस्तुतः ‘शास्त्रीय’ छलाह, आ किरणजी ‘तृणमूल’क कार्यकर्त्ता। ओ ‘उरोज’ केँ सरोजक उपमान बना श्रृंगार-काव्यक प्राचीन परंपराकेँ सम्पुष्ट कऽ सकैत छलाह। मुदा धानक उरोजमे दूध भरबाक सामर्थ्य हुनका कतय? ओ हुनकर जीवनक जड़त्व आ साहित्यक सीमा छल।
आँहाँ भासा-मंचपर लोक-चेतनाक सर्जक छी-तँ किरणजी छी।
साहित्यिक-मंचपर सामाजिक-चेतनाक पोषक छी-तँ किरणजी छी।
संस्कृतिक मंचपर जन-संस्कृतिक गायक छी- तँ किरणजी छी।
राजनीतिक मंचपर दिशाहारा-वर्गक पुष्टिवर्द्धन मे ‘महराइ’ गबैत छी-तँ किरणजी छी।
विद्यापतिक-मंचपर जनवादी गीत-संस्कृतिक उद्घाटक छी-तँ किरणजी छी।
अहाँक जीवन-दर्शन सुचिंतित ऊर्ध्वगामी अछि-तँ किरणजी छी।
जीवन आ साहित्य मे समरूप दृष्टिकोण हो-तँ अहाँ किरणेजी टा भऽ सकैत छी।
Labels: कविता


text:
बिहार दिवसक कार्यक्रम
बिहार उत्सवक कार्यक्रम गांधी मैदान मे सांझ करीब 4 बजे शुरू होएत. कार्यक्रम के शुरूआत बिहार गौरव गान सं होएत. एहि के बाद मुरारी लाल तिवारी के होली... चक्रवर्ती सिंह के चैता... कुंज बिहारी मिश्र जीक मैथिली... अंजलि भारद्वाज जीक भोजपुरी गीतनादक कार्यक्रम होएत.
एहि दिन पटना के श्री कृष्ण मेमोरियल हाल मे पंडित शिवकुमार शर्मा जीक संतूर वादन आओर अनूप जलोटा जीकक भजन-गजल गायन होएत. जखन कि तारामंडल सभागारमे संतोष नाहर जीक वायलिन आओर पंडित अजय चक्रवर्ती जीक शास्त्रीय गायन होएत.
शहर के रवीन्द्र भवन मे रानी खानम केर सूफी नृत्य आओर निनाद केर लोक गूंज गूंजत. एकरे संग एलएन मिश्र संस्थान मे 22 मार्च के मुशायरा-कवि सम्मेलन के आयोजन सेहो कएल गेल अछि.
अगिला दिन 23 मार्च बुध के बिहारी गीत... सोहर... बुंदू खां केर राजस्थानी लोकगीत... अजीत अकेला जीक मगही गीतनाद...बच्चा नसीम आओर नसीम रूही ग्रुप के कव्वाली के संग भरत शर्मा आओर आराधना सिंह जीक भोजपुरी कार्यक्रम होएत.
श्री कृष्ण मेमोरियल हाल मे पंडित हरि प्रसाद चौरसिया जीक बांसुरी वादन छनि... भूपेन्द्र-मिताली जीक गजल गायन सेहो होएत. एहि दिन तारामंडल सभागार मे कमला शंकर जीक गिटार वादन आओर अश्विनी भिडे देशपांडे जीक शास्त्रीय गायन सेहो होएत.
बुध दिन रवीन्द्र भवन मे हास्य कवि सम्मेलन राखल गेल अछि आओर पटनाक एलएन मिश्र संस्थान मे श्याम दास मिश्र जीक शास्त्रीय गायन केर आयोजन कएल गेल अछि.
कार्यक्रम के आखिरी दिन 24 मार्च के शारदा सिन्हा जीक मैथिली-भोजपुरी गीतनाद... विष्णु ओझा जीक भोजपुरी गीत... छउ नृत्य आओर छैला बिहारी के अंगिका गीतनादक कार्यक्रम अछि.
24 मार्च के अहां सुधीर पाण्डेय जीक तबला... पंडित बिरजू महाराज जीक कथक आओर सुमेरु जीक भजनक आनंद श्री कृष्ण मेमोरियल हाल मे लs सकय छी. रवीन्द्र भवन मे पोरस-सिकंदर नाटक... नीतू कुमारी नूतन जीक लोकगीत आओर कुमुद झा दीवान जीक शास्त्रीय गायन केर आनंद उठा सकय छी
आखिरी दिन एलएन मिश्र संस्थान मे अभय नारायण मल्लिक जीक ध्रुपद... कुशल दास जीक सितार आओर छन्नू लाल मिश्र जीक शास्त्रीय गायन सं सेहो सराबोर भ सकय छी.
बिहार उत्सव पर तीनु दिन कालीदास रंगालय मे बिहार बाल भवन किलकारीक कलाकार के तरफ सं राष्ट्रीय बाल नाट्य महोत्सव केर आयोजन सेहो कएल गेल अछि.
एकरे संग पटनासिटी सं दानापुर तक 18 टा सांस्कृतिक ग्रुप के तरफ सं छह ठाम नुक्कड़ नाटक सेहो कएल जाएत. तं आनंद उठाउ बिहार उत्सव के आओर बिहारी गौरव सं अपन माथ ऊंच करु.
हमर ईमेल:-hellomithilaa@gmail.com
Subscribe to: Post Comments (Atom)


text:
मैथिलीक लेल ई कतेक दुर्भाग्यक गप्प अछि , जे कोनो नीक पोथी प्रकाशित होइत
अछि, फेर साल बीत जाइत अछि आ ओहि पोथीक कोनो साहित्यिक पत्रिकामे चर्च तक
नै होइत अछि आ अन्हरियाक चान सन पोथीक समीक्षा प्रकाशित होइत अछि . कियैक
तॅ ई राम भरोस कापड़िक कृति छिएन्ह .आ दीप नारायण विद्यार्थी
के पोथीपर चर्च
तक नहि , जानि नै एकर की कारण छैक ? जखन की दुनू गजले संग्रह छैक ! खैर
एखन दीप नारायण विद्यार्थीक गजल संग्रह 'जे कहि नञि सकलहुॅ'
पर लगभग 300
गजल लिखनिहार अमित मिश्र
क समीक्षा पढ़ू - माॅडरेटर .
==========================
नव घर उठय , पूरान घर खसय' ई फकरा कतेको वर्षसॅ सुनल-सुनायल
जा रहल अछि . ई प्रकृतिक नियम छै । फूलक गाछमे जा धरि एकटा फूल मौलाइत नै
छै ता धरि दोसर फूल फूलाइत नै छै । ओना जखन समाज आ साहित्यक गप्प उठैत अछि ,
तॅ ई नियम कनेक बदलि जाइत अछि ।तखन " पूरान घर उठल रहय आ नव घरकेॅ उठबैत
रहय" ई फकरा बेसी सुन्नर आ सटीक लगैत अछि ।ओना साहित्यमे किओ ककरो घर नै
उठबैत अछि आ नै घरक उठेनाइ साहित्य छै ।नव घर उठेबाक तात्पर्य अछि कोनो नव
रचनाकारक (युवा वा बुजुर्ग )के पूरान रचनाकार द्वारा प्रोत्साहित करब ।खास
कऽ जखन कखनो कोनो युवा रचनाकारक गप्प उठैत अछि तॅ ई कर्तव्य बड़ बेसी बढ़ि
जाइत अछि ।किएक तॅ युवाक मोन एकटा अबोध नेना जकाॅ चंचल होइत अछि ।खन ई
विद्या ,खन ओ विद्या करैत-करैत युवा रचनाकारक सबटा ऊर्जा व्यर्थ भऽ जाइत
छन्हि ।तें युवाकेॅ नीक मार्गदर्शन देब बड़ जरूरी भऽ जाइत अछि ।
हालमे अनुभवी नव-पूरान व्यक्यित्वक देख-रेखमे मैथिली साहित्यक
अथाह पोखरिमे एकटा नव कमल फूलाएल अछि दीप नारायण विद्यार्थी ।वर्ष 2014क
आरंभमे विद्यार्थी जीक पहिल पोथी 'जे कहि नञि सकलहुॅ' आयल अछि ।ई पोथी
मैथिली गजलक संग्रह अछि ।गजल विद्या पूरान रहितो मैथिली लेल नव अछि
।मैथिलीक पहिल गजल जीवन झाक नाटकमे भेटैत अछि जे शाइत 1905ई मे आयल छल ।तें
मैथिली गजलक इतिहास कोनो नव बेसी पूरान नै अछि ।पछिला किछु सालमे मैथिली
गजलक क्षेत्रमे क्रान्ति आयल अछि आ लगभग दर्जन भरि पोथी छपल अछि ।एहि
क्रान्तिक उपज छथि दीप नारायण विद्यार्थी आ हुनक पोथी जे कहि नञि सकलहु ।
ई गजल संग्रह , अपनासॅ पूर्व आयल सब पोथीसॅ फराक अछि ।ई अंतर
पोथीक आवरण ,दाम, पृष्ठ आ गजलक स्तरसॅ साफ-साफ देखाइत अछि ।गजलक विषयमे
गजलकारक कहब छन्हि 'गजलक सौन्दर्यक उपमा तॅ स्वर्ग सुन्दरी मेनकासॅ सेहो नै
देल जा सकैत अछि ' । से हिनक कहब सत्ते अछि किएक तॅ गजल अपन बनाबट आ भावक
सुन्दरतेक कारण एते प्रचलित भेल अछि ।वस्तुतः गजल काव्यक एकटा भाग अछि
।काव्य जकाॅ गजलोमे लचक रहैत अछि जे काव्य पाठके सुन्दर बनबैत आ एहि पोथीक
सबटा गजलमे गेयता भेटैत अछि ।गजलक एकटा आर विशेषता होइत अछि 'ओकर शेरक कथन
भाव ।एकटा गजलक सब शेरक भाव जॅ अलग-अलग होइ तॅ ओ गजल सबसॅ बेसी ओजनदार
होइत अछि ई विशेषता एहि पोथीक अधिकांश गजलमे भेटैत अछि ।गजलकार समाजक
प्रति साकांक्ष छथि ।समाजमे घटैत सभ घटना पर हिनक सुक्ष्म नजरि छनि
।देश-दुनियाक सबटा घटनाकेॅ अपनामे समटै बला अखबार पर एकटा सुन्दर शेर कहैत
छथि -
"जे कोनो अखबार भेटत ,एतबे समाचार भेटत
चोरि डकैती तॅ आम भेल ,हत्या आ बलात्कार भेटत"
ऐसॅ बढ़ि कऽ आजुक समाजक चित्रण और की भऽ सकैए ।भाइ-भैयारीमे पड़ैत फूट आ बाॅट-बखरा पर बड महीन दृष्टि देल गेल अछि -
"जाहि घरकेॅ अपन बुझलहुॅ
ओहि घरमे मेहमान छलहुॅ"
आजुक युवाक एकटा पैघ कमजोरी अछि आ ओ अछि प्रेम ।ई उमरिये एहने
होइत अछि जे प्रेमसॅ पिण्ड नै छोड़ाओल जा सकैत अछि ।अधिकांश
प्रेमी-प्रेमिकाकेॅ अपन अराध्य प्रेमसॅ दूरे रहऽ पड़ैत छन्हि ।एहने स्थिति
पर एकटा शेर बड़ नीक जकाॅ देखबैत छथि -
"ह्रदयमे अहीं केर आस लऽ कऽ सुतल छी
अखनो अधखिज्जु पियास लऽ कऽ सुतल छी"
प्रेमसॅ जखन मोन टूटैत अछि तॅ कहैत छथि -
"स्नेहक बात पियारक बात
सबटा अछि बेकारक बात "
समाजमे सब रंगक लोककेॅ रहबाक पूर्ण अधिकार अछि आ यैह समाजक
मजबूत पीलर अछि ।आइ-काल्हि विभिन्न जाति ,धर्मक नामपर कलह भऽ रहल अछि आ एहि
सबकेॅ गलत बतबैत कहैत छथि
"मंदिर-मस्जिद बाॅटि लिअ ,राम-रहीम खुदा नञि बॅटत
बाॅटि लिअ जमीन केर अउॅठा-अउॅठा हवा नञि बॅटत
जाति-पाॅति बाॅटि लिअ चाहे धरम करम बाॅटि लिअ
बाॅटि लिअ जे किछु भैयारि चान-सुरूज मुदा नै बॅटत"
ई शेर सभ तॅ मात्र बानगी छल , एहन-एहन कतेको ओजनदार शेरसॅ ई पोथी भरल पड़ल अछि ।
गजलकारक अनुसार एहि पोथीमे संग्रहित सबटा गजल सरल वर्णिक
छन्दमे अछि , मुदा ई गजलक मूल छन्द नै अछि ।गजलक मूल बहर अरबी अछि तें एहि
पोथीक सबटा गजल ,गजलक असली छन्दपर सटीक नै बैसैत अछि ।एहि संग्रहक किछु
गजलमे हिन्दी-उर्दू शब्दक प्रयोग भेल अछि जतऽ मैथिली शब्द सेहो राखल जा
सकैत छल ।ओना गजलक भाषाक संबंधमे गजलकारक अपन मत छन्हि "गजलकेॅ कोनो
भाषामे बान्हल नै जा सकैत अछि ।संगहि गजल कमसॅ-कम आखरमे पैघसॅ पैघ बात
कहबाक सामर्थ्य रखैत अछि" ।हिनक कहब कोनो गलत नै छन्हि ,मुदा लेखकक प्रयास
सदिखन हेबाक चाही जे जाहि भाषामे लिखी वएह भाषाक शब्दक प्रयोग करी ।ओना
गजलक लेल भावकेॅ प्रधानता हेबाक चाही ।किएक तॅ गजल कहल जाइत अछि ,लिखल नै
।तें एहने गप्प कहल जाय जे श्रोताकेॅ शीघ्र आ नीक जकाॅ बुझनामे आबि जाय ।
जखन गप्प भावक उठैत अछि तॅ विद्यार्थी जीक गजल बड़ किछु कहि
रहल अछि ।तें ई पोथी पाठकेॅ पूर्ण मनोरंजन करबामे सक्षम अछि आ उठाओल गप्पपर
सोचबाक लेल सेहो मजबूर करैत अछि ।हमरा विश्वाश अछि जे एहि पोथीके खूब
प्रेम भेटतै ।जे हम नै कहि सकलौं से सब एहि पोथीक गजल कहत । गजलकारो तॅ यैह
कहैत छथि -
" अहीॅक सवालक जवाब कहैत छी
जे कहि नञि सकलहुॅ आब कहैत छी"
पोथी - जे कहि नञि सकलहुॅ
रचनाकार - दीप नारायण विद्यार्थी
प्रकाशक- मैथिली साहित्यिक आ सांस्कृतिक समिति ,मधुबनी
पोथी प्राप्तिक लेल 9430583847 पर विद्यार्थी जीसॅ पर संपर्क करूॅ .


text:
अशोक कुमार सहनी, अपन मिथिला। भादौ,२३ गते/ व्यवस्थापिका–संसद्को शुक्रदिनक बैठकसे संविधान बमोजिमके मधेशी आयोग सम्बन्धी विधेयक, २०७४ सर्वसम्मतिसे पारित केने अछि । बहुत समय सँ विचारमें रहल आयोग सम्बन्धी विधेयक शुक्रदिन पारित भेल अछि । एहि सँ पहिले पारित करैके बेर बेर संसदके कार्यसूचीमें राखल गेल मुदा, सांसदसभ नै भेला सँ विधेयक पारित नै भेल छेल ।
उ विधेयक उपप्रधान , संघीय मामिला तथा स्थानीय विकासमन्त्री विजयकुमार गच्छदारके तर्फसे भूमिसुधार तथा व्यवस्थामन्त्री गोपाल दहित पारित करियो कहिके प्रस्ताव प्रस्तुत केने छेल ।
विधेयकके सम्बन्धमें उठल प्रश्नल जवाफ दैत भूमिसुधार मन्त्री दहित विधेयकमें मधेशी, जनजाति लगायतके आन्दोलनके भावना समेटल गेल से जानकारी करबैत सरोकारवालाके माग सम्बोधन भेल कहलक ।
विधेयक सम्बन्धी छलफलमें हिसा लैत सांसदसभ योगेन्द्र चौधरी, कल्पना चौधरी, प्रेम सुवाल, नागेन्द्र कुमाल, पेम्बा गुरुङ बोटे लगायतके विधेयक थारु समुदायके पहिचान आ संस्कृति सही समेटपरै से सुझाव देने छेल ।


text:
कोना बिसरब 9 नवंबर क तारीख। ओना त 14 जनवरी कए इ अखबार नेट पर आयल अछि, मुदा मुदा 9 नवंबर एहि अखबार लेल एकटा खास दिन अछि। 9 नवंबर कए एकर स्वरूप मे बदलाव आयल आ इ एकटा ब्लाग स स्वतंत्र साइट अर्थात डॉट कॉम बनि अहांक सामने अछि। दिल्ली क प्रेस क्लब में भागलपुर क सासंद शाहनवाज हुसैन मैथिली क पहिल इपेपर कए लोकार्पित केलथि। वरिष्ठ पत्रकार शिवनाथ झा आ अमिताभ अग्निहोत्री क आशिर्वाद हमरा सब कए आगू बढबा मे सहायक भेल। ब्लाग स साइट मे बदलाव तकनीक रूप स जरूरी छल। ओना इसमाद क लक्ष्य मे कोनो बदलाव नहि आयल अछि आ इ एखनो बिहारक विकास लेल जमात तैयार करबाक अपन काज जारी राखने अछि। इसमाद पिछला चारि साल मे बिहारक विकास स जुडल कईटा समाद आन गोटे स पहिने अहां तक पहुंचेलक। जे समाचार कए अखबार क पन्ना मे जगह नहि भेटैत छल आ जेकरा लेल समाचार चैनल लग समय नहि छल, ओहन समाद कए हम प्रमुखता स अहां सबहक समझ रखलहुं। एक दिस जतए पैघ-पैघ औद्योगिक घराना सब मीडिया मे कूदल अछि आ सौ स हजार करोड तक क निवेश स मीडिया ब्रांड ढार भ रहल अछि, ओहि ठाम हमर सामर्थक चर्च करब व्यर्थ अछि। अल्प संसाधन आ पैघ लक्ष्य ल जखन इ शुरू केने रही त एकटा सपना देखने रही आ लोक कए सेहो सपना देखेबाक कोशिश केने रही।
बिहार मे समाचारक नाम पर केवल घोटाला, अपराध आ राजनीतिक आरोप-प्रत्यारोप छपैत छल। अखबार एकटा धंधा बहुत पहिने बनि गेल अछि एहन मे बिहारक किछु पत्रकार क इ दावा जे बिहार मे खून बिकाइत अछि आ अखबारक प्रसार बढेबा लेल अपराध कए प्रमुखता देब मजबूरी अछि, हमरा सब कए स्वीकार नहि छल। टूटल सडक, अपराध आ असभ्य समाज बिहार क नाम पर दुनियाक सामने परोसल जा रहल छल। कोनो समाज मे नीक आ अधलाह दूनू क्रिया होइत अछि, मुदा बिहार एकटा पैघ समय एहन देखलक जाहि मे ओकर नीक काज दिस कियो देखबाक कोशिश नहि केलक। समाचाक अर्थ स देखल जाए त सामान्य भ चुकल घटना समाचार नहि मानल जाइत अछि। जेना कुत्ता आदमी कए कटलक समाचार नहि कहल जाइत अछि, मुदा आदमी कुत्ता कए कटलक इ समाचार कहल जा सकैत अछि। बिहार मे अपराध, घोटाला आ रंगदारी सामान्य घटना भ गेल छल। एहन मे अगर कतहु एहि स विपरित काज भ रहल छल त ओ हमरा सब लेल समाचार भ गेल छल।
बदलाव क आहट सब सुनि रहल छलथि, मुदा विश्वासक कमी सबहक कलम रोकि दैत छल। इ एकटा जुआ जेकां छल। एक टा सपना जेकां छल। आखिर भविष्य की होएत ओकर प्रमाणिता त समय क संग भेट सकैत अछि आ कोनो काज या योजना एक दिन मे जमीन पर नहि आबि सकैत अछि। इसमाद परिवार इ सपना देखलक आ सपना पर विश्वास केलक जे बिहार मे बदलाव भ रहल अछि। जेना जेना घोषणा जमीन पर उगैत गेल, इसमाद क विश्वसनीयता बढैत गेल। आइ हम इ कहबा लेल तैयार छी जे हम सबटा गप भविष्य काल मे नहि वर्तमान काल मे सेहो क रहल छी। एकटा समय एहन जरूर छल जखन मे लिखबा लेल मजबूर छलहुं जे ”होएत”, मुदा आइ ओहि स स बहुत ”भ गेल” तक पहुंच चुकल अछि। ”होएत” स ”भ गेल” तक पहुंचबाक गति जरूर मध्यम रहल, मुदा ओ झूठ नहि छल। सबटा सपना सच नहि भेल मुदा सपना किछु एहनो रहल जे सच भ सामने अछि। आइ बिहार क अखबार मे योजना पहिल पन्ना पर जगह पाबि रहल अछि। अखबारक प्रसार बढि रहल अछि। निश्चित रूप स बिहार मे केवल खून नहि बिकाइत अछि।
अपराध आ राजनीति कोनो समाजक एकटा अभिन्न अंग अछि। ओकर बिना कोनो समाजक कल्पना करब बेमानी अछि। बिहार मे सेहो अपराध आ राजनीति समाचारक महत्पूर्ण हिस्सा अछि। मुदा आजुक अखबार एकरा नजरअंदाज क रहल अछि। सरकारक पैघ स पैघ गलती बिहारक अखबार स ओहिना गायब अछि जेना पहिने सरकारक पैघ स पैघ उपलब्धि गायब छल। इसमाद समय समय पर सरकार क नीति क आलोचना करैत रहल अछि, जे आगू सेहो जारी रहत। मुदा सरकारक आलोचना क बीच ओ उपलब्धि कए नजर अंदाज नहि कैल जा सकैत अछि जे बिहारक समाज अर्जित क रहल अछि। औद्योगिकीकरण क मोर्चा पर छोट सन मुदा दूरगामी सफलता बिहार कए एहि साल भेट रहल अछि। इ एकटा एहन क्षेत्र अछि जाहि मे एखनो एकर गति स बेसी एकर सक्रियता पर बहस हेबाक चाहि। जाहि ठाम उद्योग लागब एकटा सपना भ गेल छल ओतहि कईटा इकाइ उत्पाद शुरू करबाक तैयारी मे आबि चुकल अछि। एहन मे कहल जा सकैत अछि जे पिछला किछु साल मे हम बिहारक ओ भविष्य देखेबा मे बहुत हद तक सफल भेलहुं अछि जे वर्तमान मे अहां देख रहल छी। आइ हम फेर इ दावा करबा लेल तैयार छी जे हम नहि किछु नुकबैत छी आ नहि किछु बिसरैत छी, जे बिहार कहैत अछि हमरा, समदिया बनि अहां तक पहुंचबैत छी। आशा नहि बल्कि विश्वास अछि जे हमरा सब कए जेना अहांक स्नेह भेटल ओ आगां सेहो जारी रहत। बढैत रहूं आंगा, पढैत रहू इ’समाद।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
नव जोश, पुरान लक्ष्य
कोना बिसरब 9 नवंबर क तारीख। ओना त 14 जनवरी कए इ अखबार नेट पर आयल अछि, मुदा मुदा 9 नवंबर एहि अखबार लेल एकटा खास दिन अछि। 9 नवंबर कए एकर स्वरूप मे बदलाव आयल आ इ एकटा ब्लाग स स्वतंत्र साइट अर्थात डॉट कॉम बनि अहांक सामने अछि। दिल्ली क प्रेस क्लब में भागलपुर क सासंद शाहनवाज हुसैन मैथिली क पहिल इपेपर कए लोकार्पित केलथि। वरिष्ठ पत्रकार शिवनाथ झा आ अमिताभ अग्निहोत्री क आशिर्वाद हमरा सब कए आगू बढबा मे सहायक भेल। ब्लाग स साइट मे बदलाव तकनीक रूप स जरूरी छल। ओना इसमाद क लक्ष्य मे कोनो बदलाव नहि आयल अछि आ इ एखनो बिहारक विकास लेल जमात तैयार करबाक अपन काज जारी राखने अछि। इसमाद पिछला चारि साल मे बिहारक विकास स जुडल कईटा समाद आन गोटे स पहिने अहां तक पहुंचेलक। जे समाचार कए अखबार क पन्ना मे जगह नहि भेटैत छल आ जेकरा लेल समाचार चैनल लग समय नहि छल, ओहन समाद कए हम प्रमुखता स अहां सबहक समझ रखलहुं। एक दिस जतए पैघ-पैघ औद्योगिक घराना सब मीडिया मे कूदल अछि आ सौ स हजार करोड तक क निवेश स मीडिया ब्रांड ढार भ रहल अछि, ओहि ठाम हमर सामर्थक चर्च करब व्यर्थ अछि। अल्प संसाधन आ पैघ लक्ष्य ल जखन इ शुरू केने रही त एकटा सपना देखने रही आ लोक कए सेहो सपना देखेबाक कोशिश केने रही।


text:
टी वीक छोट छोट परदा पर माता पिता
भाई बहिनक संग
बाल बच्चा सँ भरल घर में
स्त्री पुरुषक
कोन रूप देखाओल जाय रहल
एक एक टा पत्नी के दुई दुई पति
आय घरे घर परोसल जा रहल
ककरा चुनी ककरा राखी
अपूर्व भाव देखाओल जा रहल समाचार चैनेल पर
बलात्कार अपहरण भ रहल
विज्ञापन में मर्द क वस्तु के
नारी के मुग्ध देखोल जा रहल
सी आइ डी के नाम पर नव नव
अपराध क तरीका उधिआय रहल
भांति भांति के रिमिक्स संगीत में
नग्न-अर्धनग्न नारी सजी रहल
कत गेल भारतीय संस्कृति
नारी क छवि अभिराम
पुरुषक यौवन ललाम
आतंकवादी जकां टी वी-सभ्यता
चुपचाप कहिया कोना
प्रत्येक घर में घुसि गेल
कतेक तरहक आतंक सँ घरक देवार कांपि गेल
के जनैत छल टी वी क नाम पर इ डिब्बा
कोन कोन रंग देखाओत
घर घर में कचरा-पेटी बनि
अपसंस्कृति क गन्ध पसारत
देशक कर्ण धार के ओहि पेटी में भरि बाहर फेकि आयत....


text:
गोपालगंज। 30 अगस्त। गंडक केर कटाव रोज नवा गाम म' तबाही मचा रहल अछि। कुचायकोट केँ कालामटिहनिया के बाद गंडक केर कटाव सदर प्रखंडक भसही गाम म' तेज भ' गेल अछि। कटाव केर कारण सँ लोग अप्पन बनाओल आशियाना उजैर रहल छथि।
एहि गामक उपस्वास्थ्य केंद्र आओर सरकारी स्कूल गंडक म' विलीन होयबाक कगार पर अछि। एहि सरकारी भवन सँजरुरी कागजात आओर सामान खाली करबाक आदेश देल गेल अछि। भसही गाम म' लगभग 500 परिवार रहैत अछि। मुदा आब एहि गाम म' कियो देखकर नहि दैत छथि।
अस्थानीय लोग सभक मुताविक एखन धरी एहि गामक 40 घर गंडक म' विलीन भ' चुकल अछि। मौका पर मौजूद जलसंसाधन विभाग केर कार्यपालक अभियंता नवल किशोर सिंह केर मुताबिक ऐता भसही गाम म' गंडक केर कटाव तेज अछि। कटाव रोकबाक लेल कटाव निरोधी काज कराओल जे रहल अछि।


text:
विकिपिडिया:विकिमिडियन्स सम्पादन सप्ताह
विकिमिडियन्स सम्पादन सप्ताह मैथिली विकिपिडियामे लेख तथा पृष्ठसभके अभिवृद्धि करवाक लेल आयोजित एक अनलाइन प्रतियोगिता छी । ई प्रतियोगिता मैथिली विकिपिडिया समुदायमे पहिल बेर होमए जा रहल अछि ।
विषय सूचीसभ
उद्देश्य[सम्पादन करी]
- मैथिली विकिपिडियामे उत्कृष्ट मापदण्डक लेख निर्माणक लेल
- मैथिली विकिपिडियामे विश्वस्तरीय लेख निर्माणक लेल
- मैथिली विकिपिडियामे सम्पादनकर्ताक सङ्ख्यामे वृद्धि करवाक लेल
- मैथिली विकिपिडियामे नव सम्पादक आकर्षित करवाक लेल
- ज्ञान अभिबृद्धिक काज हर्षोल्लास आ मनोरञ्जनात्मक तरिकासँ सम्पन्न करवाक लेल
जरुरी तिथिसभ[सम्पादन करी]
- सम्पादन कार्यक्रम आरम्भ: ०८ फरवरी, २०१८
- सहभागी पञ्जीकरण अन्तिम तिथि: २० फरवरी, २०१८ (कार्यक्रम अवधि भरि)
- सम्पादन कार्यक्रम समाप्त तिथि: २० फरवरी, २०१८
विकिमिडियन्स सम्पादन सप्ताहमे कोना सहभागी होएब[सम्पादन करी]
विकिमिडियन्स सम्पादन सप्ताहमे सहभागी होमएक लेल निम्न बुँदासभ पर ध्यान दी :
- जौं किनको खाता नै बनल होए तँ सर्वप्रथम मैथिली विकिपिडियामे जाए अपन खाता बनाबी
- खाता तयार भेलाक बाद सम्प्रवेश करि एतय जा अपन नाम दर्ता करी ।
के भाग लऽ सकैत छी?[सम्पादन करी]
- सम्पूर्ण वर्गक सदस्य लोकनि ई प्रतियोगितामे सहभागी भऽ सकैत अछि ।
लेख मापदण्ड[सम्पादन करी]
- १०,००० बाइट्स
- १५०० शब्द
- भाषिक शुद्धता
- तस्वीर, स्रोत आ बाह्य जडीसँ सङ्ग्रहित
पुरस्कार[सम्पादन करी]
- एहि कार्यक्रममे भाग लऽ उत्कृष्ट योगदान देनिहार विकिमिडियन्सके पुरस्कार सहित प्रमाण पत्रक व्यवस्था कएल गेल अछि ।
- प्रतियोगिता अवधी भरि सभसँ बेसी लेख सिर्जना करऽवाला योगदानकर्ता पुरस्कृत कएल जाएत ।
- ५ सँ बेसी लेख सिर्जना कएनिहार योगदानकर्तासभ भेल अवस्थामे पुरस्कार ओ सभमे बाँटल जाएत ।
- विकिपिडियाक सम्पूर्ण नियमसभक पालना करल जाएत ।
उपकरण[सम्पादन करी]
- लेख उपकरण सँ जोड़ऽ कऽ लेल कृपया ई लिङ्कमे जाए ।
निर्णायक मण्डल[सम्पादन करी]
- देवेन्द्र मिश्रा (मैथिली भाषा विशेषज्ञ)
- रोहित यादव (मैथिली प्राचार्य, दिल्ली)
विजेतासभ[सम्पादन करी]
उत्कृष्ट योगदानकर्ता[सम्पादन करी]
सम्पादन तथ्याङ्क[सम्पादन करी]
सम्पर्क[सम्पादन करी]
सम्पर्कमे रही विकिमिडियन्स सम्पादन सप्ताहक लेल या सहायताक लेल maithiliwiki@gmail.com मे इमेल भेजी ।


text:
घर नै पहुँचबा पर जखन खोजबीन कायल गेल तेँ एक युवक केँ नजर पोखरिक पैन म' हेलैत मृतक केर चप्पल पर पड़लन्हि। जाहि केँ बाद लाश केर खोजबीन केला पर लाश पैन म' डूबल भेटल। ग्रामीण सभक सहयोग सँ लाश क' बाहर निकालल गेलन्हि।
एहि क्रम म' थानाध्यक्ष मो. सरवर आलम घटनास्थल पर पहुंची लाश केँ पंचनामा तैयार करि पोस्टमार्टम लेल सदर अस्पताल सहरसा भेज देलन्हि। घटना केँ सूचना पर जिप सदस्य प्रियंका आनंद , पूर्व जिला पार्षद प्रवीण आनंद , मुखिया लिली पांडे ,पूर्व मुखिया मनोरंजन पांडे आदि पहुँच शोक संवेदना व्यक्त करैत पीडित परिवार केँ सहायता लेल आपदा कोष सँ पांच लाख टक्का मुआवजा देबाक मांग प्रशासन सँ केलन्हि।


text:
Tuesday, July 15, 2014
हरिया इन्सपेक्टर
बेचन ठाकुर
विदेह मैथिली समानान्तर रंगमंचक संस्थापक। जनम- ५ नवम्वर
१९७०ई.मे, गाम- चनौरागंज, भाया- झंझारपुर, जिला- मधुबनी, बिहार। पिताक नाओं- स्व.
राम सुन्दर ठाकुर, माता- स्व. कलावती देवी।
साहित्यिक कृति-
नाटक- बेटीक अपमान आ छीनरदेवी, बिसवासघात, बाप भेल पित्ती आ अधिकार, ऊँच-नीच
प्रकाशित तथा कौआसँ गेल्ह बुधियार, सिमरियाक पंडा, तेतरि गाछमे आम केना,
राखीक लाज, घोघटवाली कनियाँ, सपूत नाटक आ रमेश डिलर, महाविरलाल, किशुन बम,
बरहमबाबा, रसून-पिआजु नुक्कर नाटक अप्रकाशित।
हरिया इन्सपेक्टर
दूटा दोस मोहन आ सोहन मैट्रिकक छात्र। दुनू स्कूलसँ पढ़ि कऽ घर अबैकाल रस्तामे अपन जीवनक उदेसक सम्बन्धमे गप-सप्प करैत छल। मोहन-
“दोस, तोहर की उदेस छौ?”
सोहन-
“हम इंजीनियर पक्का बनबौ। आ तोहर उदेस?”
मोहन-
“हम बिनु पेनीक लोटा छियौ। हमर कोनो उदेस नै। मुदा एगो कह तँू इंजीनियर केना बनबीही?”
“पढ़ि कऽ हेतै तँ हेतै नै तँ मालपर कमाल हेतै।”
सोहन जवाब देलक। तैपर मोहन गंभीर साँस लऽ बाजल-
“दोस, तोहर बाबू डाक्टर छथुन। हुनकर आमदनी अथाह छन्हि। हुनका लेल पर्वत राय छन्हि। मुदा हमर बाबू गरीब किसान छथि। अगिला पढ़ाइमे बेसी खर्चकेँ देखैत ओ लाल झण्डी देखबै छथि खाली हमरे हिम्मतसँ विशेष पढ़ाइ केना हएत? आजुक समान्य पढ़ाइ कागतक नाव छी। स्कूल कौलेजमे पढ़ाइ कागतेपर बनल सड़क छै। तइसँ हम हरीए इन्सपेक्टर नै बनि सकै छी तँ और की।”¦¦¦
Subscribe to: Post Comments (Atom)


text:
बहुत दिन भेल बल्कि महीना भर सँ ब्लॉग के समय नहिं दअ सकल छी। दिल आ दिमाग़ पर पेटअक कब्ज़ा भअ गेल अछि। चुनांचे, कवरेजअक सिलसिलां में जखिन बॉस गरीब रथ सँ कतहुं जायकए कहलअक तँ हमर पहलि आ अंतिम विकल्प जयनगर गरीब रथे रहल।
हमर एहि यात्रा की शुरुआत कोनो नींक नहिं कहल जा सकैत छल। कैमरामैन बिहार जावक नाम पर बिदकि रहल छल (हालांकि ओ खुद उड़ीसाक अछि) ओकरा कियो कहि देने छलहि कि बिहारक सीमा में घुसइत मात्र एकटा गोली सँ ओकर खोपड़ी छिन्न-भिन्न भ जेतइ आ गोली सीधा अनंत में विलीन भ जेतई। लेकिन सरकारी आदेशक सामने ओहि छोट-छिन कैमरामैनक की बिसात..ओकरा जाहि के छल, जाहि पड़लै।
गरीब रथ में कायदा सँ कोनो गरीब हमरा नहि भेटल तअ निराशा होवअ लागल। ( ब्लॉग लेखन कऍ रहल छी तअ भाई निशांत सौरभक तरफ सँ त्वरित टिप्पणी आयल अछि कि गरीब रथ गरीबअक कमाई सँ खींचा जाएवाला रथ अछि, दोहाई हो) । चुनांचे, पूरा बोगी में आ संभव अछि जे समूचा गाड़ी में सबसे बेसी गरीब हमीं छलहुं। लैप टॉपकए लैप पर बिछऔने आईटीकुशल युवा आ चमक-दमक साडिमें सजअल सामंती स्त्रीगण। .दो-एक लड़कि। पुरान आदत अछिकि ट्रेन में चढ़वा सँ पहिने रिज़रवेशन चार्ट देखइ छी, आ ओहिमें अपन सीट के अगल-बगल १८ से २८ के रेंजक लड़किके ताकैछी। ( महिला विमर्श के झंडाबरदारसबसँ से क्षमायाचना सहित)
परंपरागत रुपसँ एहबैरो हम एहि कयलहुं, मुदा बात जमल नहिं। लागल कि एहि बेर यात्रा बोर हुअ वाला अछि। लेकिन जेना हि गाड़ी निज़ामुद्दीन स्टेशन छोड़लक, कैमरामैनके हम बतेने गेलहुं कि बिहारक बारे में ओकर सोच भ्रामक अछि। बिहार बिहार अछि। बिहार अफगानिस्तान नहिं अछि, बिहार मुंबईयो नहिं अछि। आर हमर सन नींक आ शरीप आदमी एहि बिहारक देन छी। तखन जाअक कैमरामैन पांडा साहब कनेक संतुष्ट भेलाह।
गरीब रथक बारे में हम अपन सहयात्रियोसबसं बातचीत केलहुं। राजनीतिक शिगूफाक तौरपर गरीब रथके चाहें जेतेक गरिया लियअ, लेकिन ज्यादातर लोग एहि बातके जानैत छथि आ ओ गरीब रथके लँकँ बिसेस इंप्रैस नहिं भेल छथि। कुछेक सच्चे अर्थोंमें लाभान्वित लोग, दिल्ली में सड़क बनावक काज में लागल कामगार.. पहिल बेर गांम जा रहल छलाह, पहिल बेर एसी में चढ़लो छलाह। ओहिमँसँ एक हरलाखी जी बतौलेथ कि ओ नेपाल सीमा सँ सटल गाम उमगांव जारहल छथि, आ जीवन में पहिल बेर खर्च कयकए एसी में सफर कअ रहल छथइ। हुनक् कनियांक बडड् मन छेलेन्ह एसी में सफर करेंके। चुनांचे, हरलाखी आ हुनक कनियांका चेहरा पर खुशी के आलेख आसानी से पढ़ल जा सकल छल।
एकटा परेशानी यात्रीगणके एहि ट्रेन में पैंट्रीकारक कमी लअकअ भी अछि। लोग खाना कीनबाक खातिर माइर केने छलाह।
अगिला दिन भोर में नौ बजे जखन नींद खुलल तअ ट्रेन ठाड़ छल। दोनों दिस हरियाली..।
असीम..अनंत। पांडा जी बतौलेन्ह कि एखन-एखन कोनो नदी पार भेल अछि। देखलहुं तअ हॉल्ट छल, राजेंद्र पुल.। गंगाके पार करि हम हुनक किनारे ठाड़ छी- हम बतौलियैन्ह। पांडा जी फौरन से पहिने गगा माई के प्रणाम कैलेन्ह। गंगा दिस सँ आवैत बयार सँ मन प्रसन्न भअ गेल। गाड़ी लेट भ गेल छल। दूनूं दिसका हरियाली के तकैत हम मूंगफली जैहेन टाइम पासक सहारा लअ रहल छलहुं।
ओहिठाउं सँ गाड़ी असली रंगत देखेनाई शुरु भेल आ जयनगर पहुंचइत-पहुचइत साँझक पांच बाजि गेल। सांझ भइये गेल छल, सड़क पर सब दिस सरस्वती पूजाक अगिला दिन होवक वजह सँ विसर्जनक की धूम छल।
जारी


text:
अशोक कुमार सहनी, अपन मिथिला, भादौ,२४ गते / दुनियाँ भरमें चिड़िया के रहल मधेशीसभ के छाता संगठन गैर आवासीय मधेशी संघ (एनआरएमए) साउदीके नेतृत्वमें मधेशीसभ मधेशके लेल एकताके नमुना देखेने अछि । बाढी पीडित मधेशीसभ के लेल साउदीमें रहल मधेशीसभ एकतृत भके राहत संकलन कके सहयोग केने अछि ।
एनआरएमए साउदी अरब शाखाके नेतृत्वमें साउदीके बहुत ठाम में समूह बनाके राहत संगठन केने अछि। एनआरएमए विदेशमें रहल मधेशीसभ के सांझा संस्थाके रुपमें स्थापित भरहल मधेशसभ के लेल काम करैत आबिरहल अछि ।
साउदीके बहुत सहरमें अपन उपशाखासभ विस्तार करहल आ एहि के सांझा संस्थाके रुपमें विस्तार करैत स्थापित करब एनआरएमए साउदीके वरिष्ठ उपसंयोजक अधिकारी उपेन्द्र जी अपन मिथिला के बतौलक। अधिकारी अखुन तक एनआरएमए विदेशमें रहल मधेशीसभके साथीके रुपमें काम करैत आरहल कहकल । मधेशके बाढी पीडितका लेल अगष्ट महिना भरिमें राहत संगठन केने अधिकारी जानकारी देलक ।
साउदीमें संकभेल राहत मधेशके राष्ट्रिय अनलाइन हुलाकी न्यूज डटकम आ एनआरएमएद्धारा स्थापित हुलाकी हेल्प सेन्टरमार्फत वितरण भरहल अछि ।
एनआरएमएद्धारा संकलित जम्मा रकमके विवरण हुलाकी न्यूज डटकममार्फत सार्वजनिक भरहल साउदीके संयोजक निर्मल कुमार मण्डल कहकल ।
गैर आवासीय मधेशी संघ साउदी अरब मधेशके बाढी पीडितसभके लेल अखुन तक ६ हजार ७ सय ५६ साउदी रियाल अर्थात लगभग एक लाख एकासी हजार नेपाली रुपैंया संकलन केने अछि।
एनआरएमए अन्तर्राष्ट्रिय समितिका अध्यक्ष बसन्त कुशवाहाके अनुसार संस्थाके सभ शाखसे बाढी पिडितसभके लेल सहयोग भरहल । आ आगु दिनमें सेहो सहयोग जारी रहत कुशवाहा कहलक ।
साउदी शाखासे प्राप्त सहयोग राशीके सुची👇
रियाद टिममार्फत सहयोग राशी १८५० साउदी रियाल मात्र ।
सहयोगकर्तासभ
निर्मल कुमार मण्डल, राम नारायण मण्डल, अधिकारी उपेन्द्र, शुभनारायण साह, मुकेश साह, बिनोद कुमार मण्डल, बिजय प्रसाद साह, झरिलाल मण्डल, दिप नारायण साह, कमल देव माझी, अज्ञात, अरबिन्द ठाकुर, शुशील साह, सरोज, बिजय कुमार, नरेश यादब, डोमा यादब, करण, बिजय, भुल्ला पासमान, सरबन दास , जमुना साह, संजय यादब, राम कुमार यादब, सतिन्द्र यादब, नजिरल, हरि यादब, कुशेस्वर यादब, उमेश साह, इन्दल पंजियार, अज्ञात(२८), शिव शंकर यादब जितेन्द्र माझी, अजय यादब, लक्षिन्द, अर्जुन माझी ,दिनेश , रमेश, उमेश, बिजय महतो, सुरेन्द्र मण्डल, बिशेवर कापर, बिखिया माझी, राकुमार सदा, बिनोदी माझी, भरोसी मण्डल, छेदी राय यादव, कमल, हरि कार्की, दिल बहादुर मगरी,वीर कुमार, नागेंदर, रामदयाल महरा, सुरेन्द्र,लक्षमण, राम कुमार साह, आतावुल, केशवर सदा,बिशुन नाथ, हिमाल राज, अजित कुमार मण्डल,श्याम लिम्बू , राम्प्रबेश राणा, सुरेश मण्डल,उमेश मण्डल दिनेश महतो, राबाबु पासमान,रामनारायण राम, चनदेशवर महतो,अनरजित मण्डल, रामउदगार यादव, सुनिल चौधरी,बेचु सादा, अजोधि माझी, संजित माझी, महेश पंडित,फिरोज, रामपुकार, बिरेन्द्र मण्डल , बिसनाथ,बिपराज, बिरेन्द्र महतो, रामपदारत,चनरदिप मण्डल,देबिन्द्र राम यादव, संजित कुमार यादव, मदन साह, राम सुफल यादव, जिवछ यादव, छेदीलाल राम, लक्षमी महतो, रामशोगारथ यादव, बिसुनदेव, रामजी ठाकुर, प्रबिन सादा, रामबिनाश, मुकेशवर, दुलार चुन्द्र, बिरेन्द्र, अरूण सदा, शोभित, पवन, विनय माझी, तेज बहादुर, उदय बहादुर, बाशु, महेन्द्र, सनतोष, प्रेम चंद, लोक राय, मुकेश, जितेन्द्र, र राम नारायण रहल अछि ।
और जेद्दा टिममार्फत सहयोग राशी ३१४१ साउदी रियाल,
सहयोगिसभ👇
सुरूज कुमार दास,प्रमोद मण्डल(प्रमेश्वर),दिलीप राउत,हरेन्द्र कुर्मी,दिनेश मण्डल,राजा राम मण्डल,जितेन्द्र गुप्ता,मनोज यादब,प्रदिप चौधरी, बिनायक चमार,शम्भुनाथ साह,गजेन्द्र सिंह,अरूण महतो,रमेश ठाकुर,कृष्ण दान, शाह फाहद,मोहम्द अंश,वासीम अकतर,बिनोद कुमार,मैतुर हमान,अरमान्डो,पेपटो,
खलिद मेरदाह ,सैयद जकिर हुसैन,रयान अल रसिद,सैयद जकिर हुसेन(पाकिस्तान),संतोष नेयौपाने,मिलन तामाग्डड्ड,दिल बहादुर थापा,संदिप,अबु टलहा,साबुर,अबिद खान संदिप सुनार,संता,श्याम बहादुर कमल,आदिल,लोक बहादुर कामी,जितेन्द्र थापा,बादी उज्जामाम,मोड्डबुहारी, खालिद बैग,दिनेश मासट्रेइला,मोड्डउमर नदीम,नौसाथ अलि,मिड्डसौइबजी शेख,आसीब,बिराज, राजकुमार,उसमान मनजुर,जवाद अलि,शाहजाद,और गोल्डी रहल अछि।
आ दमाम टिममार्फत सहयोग राशी १२०० साउदी रियाल
सहयोगी दातासभ👇
शुशिल मण्डल,नन्दलाल मण्डल,मोहन मण्डल,एजय यादब,राजेश्वर यादब,शुभनारायण राय,राम बाबु मण्डल,बिशेस्वर दास,शुशिल दास,हकिम राईन,गणेश कुमार महतो,दिलीप मुखिया,राजेश्वर यादब,प्रदिप यादब,लालबाबु यादब,बिरेन्द्र यादब,दिनेश महतो,राम दुलार चौधरी,मनोज माझी,राजु शर्मा,लक्ष्मी यादब,शिबकुमार यादब,मंसतकीम राईन,जोगिन्द्र महतो,राम सुरेश यादब, मिनाक्षी,दिपनारायण,जोवन,मामुन,बैजु,अनटोनी,मारथी,राजिन्द्र,पुलिन्द्र खतबे,अरिफ,भरोसी पासमान,राकेश यादब,राम लेल यादब,मान बहादुर,पुरण थापा,पिले,रतन तामाग्ड़,दुर्गा राणा,मनमुधन,सबिन्द्र याले,केशब यादब,यक्ष बहादुर,संजोग,सुगुल मिया,बाबुल मिया,शिबा मैकेनिक,शिबा चौधरी,धनुवा,लोजु,कदरसन,मुल्टु पाण्डे,जनेसा,साजन यादब,एकतव खान,बिमल कार्की,यका बहादुर, र रणे बहादुर रहल अछि ।
ऒर , आभा खमिस टिम मार्फत सहयोग राशी ३६५साउदी रियाल
सहयोगि दातासभ 👇
राम शरण कापर,अरूण यादब,सुजान माँडी,कृष्ण यादब,उमेश पासमान,लालबाबु यादब,दुर्गेश,शिवकुमार दास,सिकेन्द्र यादब,ब्रहमदेव यादब,सिवन राउत,धनबहादुर,डेना मण्डल,सुनिल मण्डल,परिक्षण मण्डल,फिरोज राईन,रामदत चौधरी,अनिल मण्डल,राम हृदय मण्डल,बन्सीधर सदाय,सुजित मण्डल,मुधेसर, र फेकन मण्डल रहल अछि
आ, जुबेल टिम मार्फत २०० साउदी रियाल
सहयोगि दातासभ
महेन्द्र कुमार मण्डल,बिनोद राई,शक्तिमान बुढा,महेन्द्र बस्नेत,शान बहादुर याखा,अनिरूध राजभंडारी,र साहिद जाबेद रहल अछि ।


text:
मुजफ्फरपुर : जिलाक अहियारपुरकेँ झपहामे एकटा भयानक हादसमे 9 टा स्कूलक नेनाक दुःखद मौतसँ समूचा इलाकामे शोकक लहैर उमरि पड़ल।
हादसा अतेक भयानक छल जे जगहे पर 9 टा बच्चाक दर्दनाक मौत भs गेल संगहि आरओ 10 टा लोककेँ बड्ड चोट लागल छैक जाहिमे 3 टा केर हालत गंभीर बताओल जा रहल अछि। एसएसपी विवेक कुमार नवों बच्चाक दुःखद मौत केर पुष्टि केलनि।
ई हादसा एकटा बोलेरो गाड़ी केँ अनियंत्रित होबाक कारणे भेल। मृत बच्चा सभ स्कूलसँ छुट्टी भेलाक बाद अपन-अपन घर जा रहल छल तखनहि अनियंत्रित बोलेरो केर चपेटमे आबि गेलाह सँ एहन अप्रिय घटना घटल। घटनाकेँ कारण आस-पासक लोक सभ हाईवे जाम कएलक।
अहि हादसामे मृत धिया-पूताकेँ अश्रुपूर्ण श्रद्धांजलि अर्पित करैत संगहि परिवारक सभ सदस्यकेँ अहि दुःखक घरिसँ उबारबाक लेल भगवान आत्मबल प्रदान करैथ ई कामना संग दैनिक मिथिलाक टीम अपन शोक संवेदना प्रकट करैत अछि।


text:
नम: सिंह प्रसेनमवधी: हिंसोजाम्बवता हत:
सुकुमारक मारोदी तब व्येष स्यमंतक:
यएह मंत्रक संग चौठीचान दिन चानकें प्रसाद अर्पण कएल जाइत अछि. वैदिक काले स’ मिथिलामे पाबनि-तिहारक पुनित परंपरा चलैत आबि रहल अछि. एहि पाबनि-तिहार स’ जुड़ल धार्मिक ओ ऐतिहासिक भावना सेहो महत्वपूर्ण होइत अछि, जे हमरा लोकनिमे सांस्कृतिक संचेतनाक संचारण त’ करबे करैत अछि संगहि नवतूरहाके सेहो अपन विशिष्ट पाबनि-तिहार स’ अवगत कराबैत अछि. एहने अतिविशिष्ट पाबनिक सूचीमे सहभागी अछि अलौकिक पाबनि “चौरचन”.
चौरचनक इतिहास
भादव शुक्ल-पक्ष चौठ तिथि क’ संपूर्ण मिथिलामे मनाबए जाए वला एहि पाबनिकें मिथिला नरेश हेमांगद ठाकुर प्रचलित कएने छलाह. जे स्वंय ज्योतिषशास्त्रक ख्यातिप्राप्त ज्ञाता छलाह. कहल जाइत छैक जे हुनका यएह तिथि कें कोनो मनोवांछित कामना पूर भेल छल तें ओ एहि पाबनि प्रचार-प्रसार करबओलनि. जनश्रुति अछि जे द्वारिका वासकें क्रममे अपना उपर लगाओल गेल कलंक स’ चिंतित भगवान कृष्ण, नारद जी स’ प्रेरणा पाबि यएह दिन गणेश ओ चंद्रमाक पूजा क’ मिथ्या कलंक स’ मुक्ति प्राप्त कएने छलाह. ई बात चौरचनक कथामे सेहो दृष्टिगोचर होइत अछि. मिथिलामे अनादि काले स’ चानक पूजा प्रशस्त्र मानल गेल अछि. लोक मनोकामना सिद्धिक हेतु ई पाबनि करए छथि.
चौरचनक रीत
मिथिलाक एहि विलक्षण पाबनिक आगमनक आहट एक सप्ताह पहिने स’ भेटए लगैत अछि. पाबनिक दिन पबनैतिन दिन भरि निराहार रहि सांझमे स्नानोपरांत मैथिलानी द्वारा पिठार स’ बनाओल गेल अरिपन पर वैदिक मंत्रोच्चारकें बीच विभिन्न देवता-पितरके पूजा क’ अंतमे रोहिणी सहित चौठी-चानकें पुष्पांजलि देल जएबाक विधान अछि. तकर बाद माटिक मटकूरीमे पौरल दही, फल-फलहरी, पूरी-पकवान सहित बहुत रास प्रसाद चंद्रमाके अर्पण कएल जाइत अछि.
जनानीक अतिमहत्वपूर्ण भूमिका वला ई पाबनि कतौ-ने-कतौ नारी सशक्तिकरणक सनेश सेहो बांटैत बुझना जाइत अछि. चौरचन दिन तिलकोरक तड़ूआ, ओलक सन्ना, गेन्हारीक साग, झिमनीक तीमन सहित आन-आन व्यंजनक रसास्वादन करब आवश्यक मानल गेल अछि.
स्पष्ट अछि जे मिथिलाक ई उत्कृष्ट पाबनि अपन कोखिमे बहुत धार्मिक भावनाक संग कतेको महत्वपूर्ण वैज्ञानिक तर्क सेहो सहेज क’ रखने अछि.
साभार - Mithila Mail


text:
जरुरी?”
Thursday, June 7, 2012
कामिनी :: जगदीश प्रसाद मण्डल
अन्हरगरे भैयाकाका लोटा नेनहि मैदान दिससँ आबि रस्ते परसँ बोली देलखिन.......।
हमहूँ मैट्रिकक परीक्षा दैले जाइक ओरियान करैत रही। ओना हमर नीन बड़ मोट अछि मुदा खाइये बेरिमे माएकेँ कहि देने रहिऐ जे कने तड़गरे उठा दिहेँ नञि तऽ गाड़ी छुटि जाएत। किऐक तँ साढ़े पाँचे बजे गाड़ीक समए अछि। आध घंटा स्टेशन जाइयोमे लगैत अछि। तँए, पौने पाँच बजे घरसँ बिदा होएब तखने गाड़ी पकड़ाएत। जँ ई गाड़ी छुटि जाएत तँ भरि दिन रस्तेमे रहब। निरमलीसँ जयनगरक लेल एक्केटा डायरेक्ट गाड़ी अछि। नहि तँ सभ गाड़ी सकरीमे बदलए पड़ैत अछि। तहूमे बसबला सभ तेहेन चालाकी केने अछि जे एक्कोटा गाड़ीक मेलि नहि रहए देने अछि। तीनि-चारि घंटा सकरीक प्लेटफार्मपर बैसू तखन दरभंगा दिससँ गाड़ी आओत। तहूमे तेहेन लोक कोंचल रहत जे चढ़बो मुश्किल। तँए ई गाड़ी पकड़़ब जरुरी अछि। ततबे नहि, अपन स्कूलक विद्यार्थियो सभ यएह गाड़ी पकड़त। अनभुआर इलाका तँए असगर-दुसगर जाएबो ठीक नहि। सुनै छी जे ओइ इलाकामे उचक्को बेसी अछि। जँ कहीं कोनो समान उड़ौलक तँ आरो पहपटिमे पड़ि जाएब। भैया कक्काक बोली सुनि चिन्हैमे देरी नञि भेल। किऐक तँ हुनकर अबाज तेहेन मेही छन्हि जे आन केकरोक बोलीसँ नहि मिलैत। बोली अकानि हम दरबज्जेक कोठरीसँ कहलियनि- “कक्का, आउ-आउ। हमहूँ जगले छी। पँचबजिया गाड़ी पकड़ैक अछि तँए समान सभ सरिअबै छी।”
रस्ता परसँ ससरि काका दरवज्जाक आगूमे आबि कहलनि- “कने हाथ मटिया लै छी। तखन निचेनसँ बैसबो करब आ गप्पो करब।”
कहि पूब मुँहे कल दिस बढ़लाह। हमहूँ हाँइ-हाँइ समान सरिअबए लगलौं। कलपर सँ आबि काका ओसारक चौकी तरमे लोटा रखि अपने चौकीपर बैसलाह। चौकीपर बैसिते गोलगोलाक जेबीसँ बिलेती तमाकुलक पात निकालि तोड़ैत बजलाह- “भाय सहाएब कहाँ छथुन?”
“ओ काल्हिये बेरु पहर नेवानी गेला, से अखन धरि कहाँ ऐलाहहेँ।”
हमर बात सुनि, भैयाकाका चुनौटीसँ चून निकालि तरहत्थीपर लैत बजलाह- “अखन जाइ छी, हएत तँ ओइ बेरिमे फेरि आएब।”
काकाक वापस होएब हमरा नीक नहि लागल। किऐक तँ लगले ऐलाह आ चोट्टे घुरि जेताह। तँए बैसै दुआरे बजलौं- “अहाँ तँ कक्का गाममे दगबिज्जो कऽ देलिऐक। एत्ते खर्च कऽ कऽ कियो कन्यादान नहि केने छलाह। अहाँ रेकर्ड बना लेलिऐक।”
अपन प्रशंसा सुनि भैयाकाका मुस्कुराइत बजलाह- “बौआ, युग बदलि रहल अछि। तँए सोचलौं जे नीक पढ़ल-लिखल वरक संग बेटीक बिआह करब। हमरो बेटी तँ बड़ पढ़ल-लिखल नहिये अछि। मुदा रामायण, महाभारत तँ धुरझार पढ़ि लैत अछि। चिट्ठियो-पुरजी लिखिये-पढ़ि लैत अछि। घर-आश्रम जोकर तँ ओहो पढ़नहि अछि। ओकरा की कोनो नोकरी-चाकरी करैक छैक, जे स्कूल-कओलेजक सर्टिफिकेट चाहिऐक। अपना सभ गिरहस्त परिवारमे छी तँए बेटीकेँ बेसी पढ़ाएब नीक नहि।”
“किए?”
अपना सबहक परिवारमे गोंत-गोबरसँ लऽ कऽ थाल-कादो धरिक काज अछि। ओ तँ घरेक लोक करत। तइमे देखबहक जे जे स्त्रीगण पढ़ल-लिखल अछि ओ ओइ काजक भीड़ि नहि जाए चाहतह। आब तोंही कहह जे तखन गिरहस्ती चलतै केना?”
काकाक तर्कक जबाब हमरा नहि फुड़ल। मुदा चुप्पो रहब उचित नहि बूझि कहलिएनि- “जखन युग बदलि रहल अछि तखन तँ सभकेँ शिक्षित होएब जरुरी अछि की ने?” सभ पढ़त सभ नोकरी करत। नीक तलब उठाओत। जइसँ घरक उन्नति आरो तेजीसँ होएत। तहूमे महिला आरक्षण भेने नोकरियोमे बेसी दिक्कत नहिये होएत।”
भैयाकाका- “कहलह तँ बड़ सुन्दर बात मुदा एकटा बात कहह जे दुनू गोटे, मर्द-औरत, एक्के इस्कूल वा ऑफिसमे नोकरी करत तखन ने एकठाम डेरा रखि परिवार चलौत। मुदा जखन पुरुष दोसर राज्य वा दोसर जिला वा दस कोस हटि कऽ नोकरी करत तखन केना चलतै। परिवार तँ पुरुष-नारीक योगसँ चलैत अछि की ने? परिवारमे अनेको ऐहेन काज अछि जे दुनूक मेलसँ होएत। मनुष्य तँ गाछ-बिरीछ नहि ने छी जे फलक आँठी कतौ फेकि देबै तँ गाछ जनमि जाएत। आब तँ तोहूँ कोनो बच्चा नहिये छह जे नै बुझबहक। मनुष्यक बच्चा नअ मास -२७०- दिन माइक पेटमे रहैत अछि। चारि-पाँच मासक उपरान्त माइक देहमे बच्चाक चलैत कते रंगक रोग-व्याधिक प्रवेश भऽ जाइत छैक। किऐक तँ माइक संग-संग बच्चोक विकासक लेल अनुकूल भोजन, आराम आ सेवाक आवश्यकता होइत। तखन माए असकरे की करत? नोकरी करत आ कि पालन करत? ऐ लेल तँ दोसरेक मदतिक जरुरत होइत।”
“आन-आन देशमे तँ मर्द-औरत सभ नोकरी करैत अछि आ ठाठसँ जिनगी बितबैत अछि।”
भैयाकाका- “आन देशक माने ई बुझै छहक जे, जत्ते दोसर देश अछि सबहक रीति-नीति जीवन शैली एक्के रंग छैक? नहि। एकदम नहि। किछु देशक एक रंगाहो अछि। मुदा फराक-फराक सेहो अछि। हँ, किछु ऐहन अछि जइठाम मनुष्य सार्वजनिक सम्पति बुझल जाइत छैक। ओइ देशक व्यवस्थो दोसर रंगक अछि। सभ तरहक सुविधा सबहक लेल अछि। तइठामक लेल ठीक अछि। मुदा अपना ऐठाम अपना देशमे तँ से नहि अछि। तँए ऐठामक लेल ओते नीक नहि अछि जते अधलाह।”
अपनाकेँ निरुत्तर होइत देखि बातकेँ विराम दैक विचार मनमे उठए लगल। तइ बीच आंगनसँ माए आबि गेलीह। माएकेँ देखिते हम अपन समान सरिअबै कोठरी दिस बढ़ि गेलौं।
भैयाकाकाकेँ देखि माए कहलकनि- “बौआ अहाँ तँ गाममे सभकेँ उन्नैस कऽ देलिऐ। आइ धरि गाममे बेटी बिआहमे एते खर्च कियो ने केने छलाह।”
अपन बहादुरी सुनि मुस्कुराइत भैयाकाका कहलखिन- “भौजी कामिनीकेँ असिरवाद दियौ जे नीक जकाँ सासुर बसए।”
माए- “भगवान हमरो औरुदा ओकरे देथुन जे हँसी-खुशीसँ परिवार बनाबए। पाहुन-परक तँ सभ चलि गेल हेताह?”
भैयाकाका- “हँ भौजी। काल्हि सत्यनारायण भगवानक पूजा कऽ हमहूँ निचेन भऽ गेलौं। पाहुनमे-पाहुन आब एक्केटा सरहोजि टा रहि गेल अछि। ओहो जाइ ले छड़पटाइए। मुदा ओकरा पाँच दिन आरो रखए चाहै छी।”
माए- “जहिना एकटा बेटीक बिआहक काजकेँ खेलौना जकाँ गुड़केलौं, तहिना दोसर ई सरहोजिकेँ आब गुड़कबैत रहू।”
सरहोजि दिस इशारा होइत देखि कक्का बूझि गेलखिन। मकैक लावा जकाँ बत्तीसो दाँत छिटकबैत बजलाह- “धरमागती पूछी तँ भौजी एते भारी काज- जे ने खाइक पलखति होइत छल आ ने पानि पीबैक। तीनि राति एक्को बेरि आँखि नहि मुनलौं। मुदा सरहोजिकेँ धन्यवाद दिअ जे घिरनी जकाँ दिन-राति नचैत रहलि। ओते फ्रीसानी रहए तइओ कखनो मुँह मलिन नहि। सदिखन मुहसँ लबे छिटकैत। तँए सोचै छी जे पाँच दिन पहुनाइ करा दिऐ।”
माए- “बच्चा कअए टा छैक?”
“एक्कोटा नहि। तीनिये सालसँ सासुर बसैए। उमेरो बीस-बाइस बर्खसँ बेसी नहिये हेतै।”
“आब तँ लोककेँ बिआहे साल बच्चा होइ छै आ अहाँ कहै छी जे तीन सालसँ सासुर बसए अए।”
“ऐँह, हमरा तँ अपने पान सालक बाद भेल आ अहाँ तीनिये सालमे हदिआइ छी। अच्छा एकटा बात हमहीं पूछै छी जे भैया ने हमरासँ साल भरि जेठ छथि मुदा अहाँ तँ साल छौ मास छोटे होएब। अहों कोन-कोन गहबर आ ओझा-गुनी लग गेल रही।”
अपनाकेँ हारैत देखि बात बदलैत माए बाजलि- “सभ मिला कऽ कते खर्च भेल?”
भैयाकाका- “धरमागती पूछी तँ भौजी हमहूँ कंजुसाइ केलिऐ। मुदा तैयो पाँच लाखसँ उपरे खर्च भेल। तीन लाख तँ नगदे गनि कऽ देने छलिऐक। तइपर सँ डेढ़ लाखक समान, गहना, बरतन, लकड़ीक समान, कपड़ा देलिऐ। पचास हजारसँ उपरे बरिआतीक सुआगतमे लागल। तइपरसँ झूठ-फूसमे सेहो खर्च भेल।”
“एते खर्च केलिऐ तखन किए कहै छिऐ जे हमहूँ कंजुसाइ केलिऐ?”
“देखिओ भौजी, हमरा दस बीघा खेत अछि। तेकर बादो कते रंगक सम्पति अछि। गाछ-बाँस, घर-दुआर, माल-जाल। ऐ सभकेँ छोड़ि दै छी। खाली खेतेक हिसाब करै छी। अपना गाममे दस हजार रुपैये कट्ठासँ लऽ कऽ साठि हजार रुपैये कट्ठा जमीन अछि। ओना सहरगंजा जोड़बै तँ पेंतीस हजार रुपैये कट्ठा भेल। मुदा हम्मर एक्कोटा खेत ओहन नहि अछि जेकर दाम चालीस हजार रुपैये कट्ठासँ कम अछि। बेसियोक अछि। मुदा चालिसे हजारक हिसाबसँ जोड़ै छी तँ आठ लाख रुपैये बीघा भेल। दस बीघाक दाम अस्सी लाख भेल। तीनि भाए- बहिन अछि। हमरा लिये तँ जेहने बेटा तेहने बेटी। अनका जकाँ तँ मनमे दुजा-भाव नै अछि। आब अहीं कहू जे कोन बेसी खर्च केलिऐ।”
बातक गंभीरताकेँ अंकैत माए बाजलि- “अहाँ विचारे बेटीक बिआहमे कते खर्च बाप कऽ करैक चाहिऐक?”
भैयाकाका- “देखियौ भौजी, जे बात अहाँ पुछलौं ओकर जबाब सोझ-साझ नहि अछि। किऐक तँ जते रंगक लोक आ परिवार अछि तते रंगक जिनगी छैक। मुदा अनका जे होउ, हमरा मनमे ई अछि जे बेटा-बेटी एक-रंग जिनगी जीबए। मुदा समस्यो गंभीर अछि। धाँइ दे किछु कहि देने नहि हेतै।”
“एते लोक सोचै छै?”
“से जँ नहि सोचै छै तँए ने एना होइ छै। जँ अपने कोनो बात नहि बुझिऐ तँ दोसरसँ पूछैयोमे नहि हिचकिचेबाक चाही।”
कामिनीक बिआह लालाबाबू संग भेल। जेहने हिरिष्ट पुष्ट शरीर कामिनीक तेहने लालबाबूक। दुनूक रंगमे कने अन्तर। जइठाम लालबाबू लाल गोर तइठाम कामिनी पिंडश्याम। ने अधिक कारी आ ने अधिक गोर, जइसँ दाइ-माएक अनुमान जे किछु दिनक उपरान्त दुनूक रंग मिलि जाएत, अर्थात् एकरंग भऽ जाएत।
बिआहक तीन मास बाद लालबाबूक बहाली कओलेजक डिमोंसट्रेटरक पदपर भेल। नोकरी पबिते सासुरेक दहेजबला रुपैयासँ दरभंगामे डेढ़कट्ठा जमीन कीनि घर बना लेलक। गामसँ शहर दिस बढ़ल। जइसँ जिनगीमे बदलाब हुअए लगल। एक दिस बजारु आधुनिकता जोर पकड़ए लगलै तँ दोसर दिस ग्रामीण जिनगीक रूप टुटए लगलै। रंग-विरंगक भोग-विलाशक वस्तुसँ घर सजबए लगल। पाइक अभावे ने बूझि पड़ैत। किऐक तँ भैयारीमे असकरे। तेँ गामक सभ सम्पति बेचि-बेचि आनए आ मौज करए। मिथिला कन्या कामिनी। तेँ पतिक काजमे हस्तक्षेप नहि करै चाहैत। पति-पत्नीक बीच ओहने संबंध जेहेन अधिकांशक।
शिक्षाक स्तर खसल। अजाति सभ सरस्वतीक मंदिरमे प्रवेश केलक। जइठाम प्राइवेट टयूशन पढ़ाएब अधलाह काज बुझल जाइत छल, से प्रतिष्ठित भऽ गेल। परिणाम भेल जे टयूशनकेँ अधलाह आ पाप बुझनिहार शिक्षक स्वयं मूर्खक प्रतीक बनि गेलाह। अवसरक लाभ अज्ञानीकेँ बेसी भेलै। पाइ-कौड़ीबला लालबाबू केना नै अवसरक लाभ उठबैत। बीसे हजारमे एम.एस.सी. फिजिक्सक सर्टिफिकेट कीनि लेलक। विश्वविद्यालयोमे कानून पास केने जे नवशिक्षकक बहालीमे कओलेजक डिमोसट्रेटरकेँ प्राथमिकता देल जाएत। लालोबाबू फिजिक्सक प्रोफेसर बनि गेल। हाइ स्कूल वा सरकारी ऑफिस जकाँ प्रोफेसरकेँ ड्यूटियो नहि। सालमे कओलेज छह मास बन्ने रहैत बाकी समएमे कहियो ड्यूटी होएत कहियो नहि होएत। तइपर सँ अपन सी.एल. आ मेडिकल पछुआइले।
पाँच बर्ख बीतैत-बीतैत लालबाबूक माए-बाप मरि गेल। मरने लाभे। घराड़ी धरि बेचि कऽ बैंकमे लालबाबू जमा कऽ लेलक। मुदा एकटा बात जरुर केलक, ओ ई जे घराड़ीक रूपैयासँ पाँचटा आलमारी आ जते किताबसँ आलमारी भरत, ओते किताब जरुर कीनि लेलक। एक तँ पाइक गर्मी दोसर किताबक गर्मी, अध्ययनक गर्मी नहि देखलाहा गर्मी- सँ लालबाबूक मति ऐहेन बदलि गेल जेहेन ठंढ़ा पानि आ ठंढ़ा दूधसँ चाह बनैत। अखन धरि छह बर्खमे दूटा सन्तान सेहो भेल। अपन दुनियाँक बीच कामिनी नचैत तेँ लालबाबूक जिनगी केना देखैत? दोसर उचितो नहि किऐक तँ हर युवा आदमीकेँ अपन जिनगीक बाटपर नजरि राखक चाहिऐक।
साँझू पहर लालबाबू होटलसँ सीधे आबि कोठरीमे कपड़ा बदलए लगल। देहक सभ कपड़ा उताड़ि लेलक। उपरसँ लऽ कऽ भीतर धरि शरीरमे आगिक ताव जकाँ लहकैत। पंखाक बटन दबलक। मुदा भगवानक मूर्तिक आगूक जे कोठरीक दिवारक खोलियामे रखने छल, से बौल जरौने बिना अपन कोठरीक बौल केना जरबैत। तेँ पहिने ओ बौल जरौलक। मुदा मूर्तिक आगू बौल जरौला बाद अपन कोठरीक बौल जरौनाइ बिसरि गेल। पियाससँ कंठ सुखैत। मुदा टंकीपर जाइक डेगे ने उठैत। लटपटाइत। कहुनाकेँ कुरसीपर बैसल आकि टेबुल तरक जगपर नजरि पड़लै। दिनुके पानि। जग उठा पानि पीलक। जग रखि कुरसीपर अंगोठि मने-मन अकासक चिड़ै हियासय लगल। उड़ैत मृगनयनीपर नजरि गेलै। कओलेजक छात्रा मृगनयनीकेँ किछु देर देखि पत्नी कामिनीपर नजरि देलक। मनमे उठलै दू बेटीक जिनगी। फेर मन देखलकैक चहकैत मृगनयनी। निर्णय केलक जे अपना घर मृगनयनीकेँ जरुर आनब। रसे-रसे मन शान्त हुअए लगलै।
दोसर दिन कोर्ट होइत लालबाबू मृगनयनीक संग घर पहुँचल। मृगनयनीकेँ देखि कामिनी घबड़ाएल नहि। मन पड़लै दादी मुँहक सुनल खिस्सा। तेँ पुरुखक लेल दूटा पत्नी होएब कोनो अधलाह नहि। अपन दुनियाँमे मस्त। काजक कोनो घटती नहि, कनी-मनी बढ़तिये। तेँ जुआनीक आनन्द कामिनीमे।
बिआहक आठ बर्ख वाद जे लालबाबू डिमोसट्रेटरसँ प्रोफेसर बनल, ओ आइ स्त्रीक खिलौना बनि गेल। ऐहन-ऐहन लोकक कते आशा। आठ बजे साँझ। बजारसँ दुनू परानी मृगनयनी आ लालबाबू मोटर साइकिलसँ उतरि कोठरीमे पहुँचल। अगल-बगलक कुरसीपर बैसि ब्राण्डीक बोतल निकालि टेबुलपर रखलक। मुदा टेबुल कहऽ चाहै जे “भाय सोझा-सोझी बेइज्जत नञि करह, हम किताब रखै बला छी, नञि कि बोतल। मुदा बेचाराक विचार, मिथिलाक कन्या जकाँ, तेँ सभ कुछ सहि लैत। जहिना राज-दरबारमे मिथिलाक राजा जनककेँ जननिहार पंडित सहि लैत।
असेरी गिलाससँ दुनू बेकती एक-एक गिलास ब्राण्डी चढ़ा अपन दुनियाँमे विचरण करए लगल। प्रश्न उठल कामिनीक।
मृगनयनी- “हम्मर एकटा विचार सुनू।”
“बाजू।”
“पत्नीक सभ सुख जँ एक पत्नीसँ पूर्ति हुअए तखन दोसर रखबाक की
जरुरी?”
जरुरी?”
“कोनो नहि।”
“तखन सौतीन कामिनीकेँ रखि की फएदा?
कने गुम्म भऽ लालबाबू सोचै लगल। मन पड़लै कामिनी। निस्सकलंक, स्वच्छ, कोमल-कोमल पंखुड़ी गंध युक्त कामिनी।
दोहरा कऽ मृगनयनी बाजलि- “बस, यएह पुरुखक कलेजा छी। कामिनीकेँ रस्तासँ हटाएब हम्मर जिम्मा भेल।”
मृगनयनीक रूप देखि विधातो अपन गल्तीपर सोचितथि। जे नारी-पुरुषक बीच जेहेन थलथलाह पुल बनोलिऐ तेहेन नारी-नारीक बीच किअए ने बनोलिऐ। मृगनयनी आ लालबाबूक दुनू गोटेक बीचक बात कामिनीओ सुनैत। जहिना मृगनयनीक करेजमे कामिनीक प्रति आगि धधकैत तहिना मृगनयनियोक प्रति कामिनीक करेजमे आगि पजरि गेल। मुदा अपनाकेँ सम्हारैत ओ घरसँ निकलि जाएब नीक बुझलक। किऐक तँ तीन जिनगीक प्रश्न आगूमे आबि ठाढ़ भऽ गेलै। तहूमे दूटा ओहन जिनगी जे दुनियाँमे अखन पएरे रखलक अछि। चुपचाप कामिनी अपन रहैबला कोठरी आबि दुनू बेटीकेँ एक टक देखि, छह बर्खक रीताकेँ पएरे आ तीन बर्खक सीताकेँ कोरामे नेने घरसँ निकलि गेल। मनमे आगि लगल, तेँ कोनो सुधि-बुधि नहि।
स्टेशन आबि कामिनी ट्रेन-गाड़ीक पता लगौलक। चारि घंटाक बाद गाड़ी। दुनू बच्चाक संग ओ प्लेटफार्मपर गाड़ीक प्रतीक्षामे बैसि रहलि। मनमे अनेको रंगक प्रश्न उठै लगलैक। मुदा सभ प्रश्नकेँ मनसँ हटबैत ऐ प्रश्नपर अॅटकल जे, जे माए-बाप जन्म देलक ओ जरुर गरा लगौत। जँ नहि लगौत तँ बड़ी टा दुनियाँ छैक, बुझल जेतैक। तेँ सभसँ पहिने माए-बाप लग जाएब। डेढ़ बजे रातिमे गाड़ी पकड़ि, दुनू बच्चाक संग भोरमे अपना नैहरक स्टेशन उतरल। भुखे तीनू लहालोट होइत। मुदा ऐठामक नारीमे तँ सभसँ पैघ ई गुण होइत जे धरती जकाँ सभ दुखकेँ सहि लैत। मुदा दुनू बेटीक मुँह देखि चिन्ताक समुद्रमे डुमए लगल। की केकरोसँ भीख मांगि बच्चाकेँ खुआबी? कथमपि नहि। की बच्चाक जिनगीकेँ एतै अन्त हुअए दिऐ? अपन साध कोन। मुदा नाना ऐठाम तक पहुँचत केना? जी जाँति कऽ एकटा मुरही-कचड़ीक दोकानपर कामिनी पहुँचि मुरही बेचइवाली बुढ़ियाकेँ कहलक- “दीदी, हमर नैहर दुखपुर छी। ओतै जाइ छी। दुनू बच्चा रातिमे खेलक नहि, तेँ भुखे लहालोट होइए। दू रूपैयाक मुरही-कचड़ी उधार दिअ। काल्हि पाइ दऽ देब।” बिना किछु सोचनहि-विचारने बुढ़िया बाजलि- “बुच्ची, तोरा पाइ नञि छह, तेँ की हेतै। हमरो एहेन-एहेन चारि गो पोता-पोती अछि। हम बच्चाक भुख बुझै छिऐ।” कहि दुनू बच्चाकेँ मुरही-कचड़ी देलक। तीनू खा कऽ विदा भेल।
Subscribe to: Post Comments (Atom)